Nikolai Popov (tankikonstruktor)

Nikolai Sergejevitš Popov (vene keeles Николай Сергеевич Попов; 14. detsember 1931 Ust-Labinsk, Põhja-Kaukaasia krai – 3. veebruar 2008 Sestroretsk, Peterburi) oli vene tankikonstruktor.

Pärast 1955. aastal Harkivi Polütehnilise Instituudi lõpetamist masinaehituse erialal asus Nikolai Popov tööle Leningradis Kirovi tehase tankiehituse konstrueerimisbüroosse. 1968. aastal sai ta seal peakonstruktoriks ja 1972. aastal generaalkonstruktoriks (генеральный конструктор).

1976. aastal loodi tema juhtimisel tank T-80.


Oa tänava ühishauad Tartus

Oa tänava ühishauad Tartus on 2021. aastal Supilinnas päästekaevamiste käigus tuvastatud neli ühishauda, mis paiknesid Oa tänava all maapõues. Haudade leiukoht asub keskaegsest linnamüürist ligikaudu 200 meetri kaugusel, täpsemalt maja lähedal aadressil Oa tänav 1. Matmispaiga leiuaines, luustike vigastused ja matmisviis viitavad kõik 1704. aastal Tartu piiramisel langenud sõduritele. Tegemist on kõige suurema Põhjasõja-aegse sõdurite matmispaigaga nii Eestis kui ka Baltikumis.

Eestist on tuvastatud lisaks Oa tänava matustele ka väiksemaid Põhjasõja-aegseid matuseid. Näiteks võib tuua Tartu Püha Maarja kirikaiast välja tulnud kolmikmatuse ja Kalevi 25 krundilt välja kaevatud matmispaiga.


Gaeltacht

Gaeltacht on Iirimaa piirkonnad, kus iiri keel on ametlikult valdav keel. Piirkonnad, mida ühiselt nimetatakse Gaeltachtiks, asuvad peamiselt Iirimaa lääneosas, Donegali, Mayo, Galway, Kerry ja Corki krahvkonnas, aga ka väiksemates piirkondades Waterfordi krahvkonna lõunaosas ja Iirimaa idaosas. 2016. aasta rahvaloenduse andmetel oli nendes seitsmes piirkonnas kokku 96 090 elanikku, kellest 63 664 inimest (66,3%) ütlesid, et nad räägivad iiri keelt.

Gaeltachti moodustamiseks loodi 1926. aastal komisjon, mis tegi ettepaneku kaasata Gaeltachti asulad, kus rääkis iiri keelt vähemalt 25% elanikest.


Ambergi lahing

Ambergi lahing (24. august 1796) oli sõjaline kokkupõrge 1796. aasta Reini sõjakäigu ajal Tescheni hertsog Karli Saksa-Rooma ning Jean-Babtiste Jourdani Prantsuse armee vahel. Lahing lõppes austerlaste võiduga prantslaste üle. Kokkupõrge toimus Baierimaal Ambergi linnas.


Tadhg Mac Dhonnagáin

Tadhg Mac Dhonnagáin [taig mak gunnagaanj] (sündinud 1961) on iiri keeles kirjutav iiri kirjanik ja muusik.

Tadhg Mac Dhonnagáin on pärit Aghamore'ist Mayo krahvkonnast. 1982. aastal lõpetas ta Püha Patricku Kolledži Dublinis ja töötas seejärel õpetajana iirikeelses algkoolis Kildare'i krahvkonnas Leixlipis. 1987. aastal hakkas ta tööle iirikeelsete lastesaadete juhina televisioonis. Koos Paul Mercieri ja Telegaeliga lõi ta telesarja "Aifric", mis võitis kolmel aastal järjest Iiri Filmi- ja Televisiooniakadeemia auhinna. Kirjaniku noorsooteosed on jõudnud trükki ja teleekraanile nii Euroopas kui ka Aasias, Austraalias ja Lõuna-Ameerikas.

Ta on oma teoste eest võitnud mitmeid auhindu. Tema 2006. aastal ilmunud lastelaulude kogumik "Gugalaí Gug" pälvis kuldplaadi. Ta kirjutas Antaine Ó Raftearaí biograafia "Mise Raftearaí an Fíodóir Focal", mis pälvis Uí Sulleabáini auhinna ja kuulutati aasta raamatuks 2015. 2021. aastal ilmunud romaan "Proua Lazare" kandideeris Euroopa Liidu 2022. aasta kirjandusauhinnale. See oli esimene kord, kui iirikeelne teos on sellele auhinnale nomineeritud. Kuigi romaan ei võitnud esimest auhinda, valiti see žürii poolt viie parima teose hulka ning pälvis eripreemia (5000 eurot). 2023. aastal ilmus romaan eesti keeles.


Silmtorik

Silmtorik (Lentinus brumalis) on klassi Agaricomycetes torikulaadsete seltsi kuuluv seen. Selle endine nimi oli silmtorik.


Andrei Terlikov

Andrei Leonidovitš Terlikov (vene keeles Андрей Леонидович Терликов; sündinud 22. veebruaril 1962) on vene tankikonstruktor.

Andrei Terlikov on 2011. aastast Nižni Tagilis asuva Uralvagonzavodi tütarettevõtte Uurali Transpordimasinaehituse Konstrueerimisbüroo peadirektor ja peakonstruktor.

Tema juhtimisel töötati välja lahingutank T-14 Armata. Esimest korda demonstreeriti seda võidupühaparaadil Moskvas 9. mail 2015. Relvastusse pole see veel jõudnud.


Siiri Taimla-Rannala

Siiri Taimla-Rannala (sündinud 15. jaanuaril 1981) on eesti kunstnik, joonistaja ja visualiseerija. __NOTOC__


Tampere lahing

Tampere lahing oli 1918. aasta Soome kodusõja lahing, mis toimus Soomes Tamperes 15. märtsist 6. aprillini punaste ja valgete vahel. Valgete väed saavutasid otsustava võidu.

Vägesid juhatas valgekaartlaste poolel Carl Gustaf Emil Mannerheim. Punaseid juhtis Hugo Salmela, kes sai lahingus surma.


Raimonds Čudars

Raimonds Čudars (sündinud 4. juulil 1974 Murjāņis) on Läti jurist ja poliitik. Ta valiti 2022. aasta Läti parlamendivalimistel seimi liikmeks. Ta oli 14. detsembrist 2022 kuni 15. septembrini 2023 Läti kliima- ja energeetikaminister (Arturs Krišjānis Kariņši teises valitsuses).

Ta lõpetas aastal 1996 Läti Ülikooli õigusteaduskonna. Aastatel 2002–2009 oli ta praktiseeriv jurist.

2022. aasta Läti parlamendivalimistel valiti ta ühenduse "Uus ühtsus" nimekirjas (Jaunā Vienotība) seimi liikmeks. 14. detsembrist 2022 kuni 15. septembrini 2023 oli ta Läti kliima- ja energeetikaminister Arturs Krišjānis Kariņši teises valitsuses.


J1 League

Liigas mängib 18 klubi. Aastal 2024 peaks liigas osalevate klubide arv tõusma 20-ni.

Alates 1993. aastast on Jaapani meistriks tulnud kümme klubi. Kõige edukam on olnud kaheksa võiduga Kashima Antlers.

Jaapani kõrgliigas on olnud hinnatud Brasiilia mängijad. Näiteks 2023. aasta hooajal on liigas vaid kolm klubi, kus pole ühtegi Brasiilia mängijat, samas on 14 klubis vähemalt kaks Brasiilia mängijat.


2023. aasta 30. mai droonirünnak Moskvale

2023. aasta 30. mai droonirünnak Moskvale oli 30. mail erinevatel andmetel 8 kuni 32 drooniga läbi viidud rünnak Moskvale ja Moskva oblastile, sh Rubljovka elamurajoonile.


Tony Jantschke

Tony Jantschke (sündinud 7. aprillil 1990 Hoyerswerdas) on Saksamaa jalgpallur, kes mängib kaitsjana Saksamaa kõrgliigaklubis Mönchengladbachi Borussia.

Jantschke on mänginud Mönchengladbachi Borussiast kogu oma profikarjääri. Klubiga liitus ta 2006. aastal. Klubi põhimeeskonnas debüteeris ta Saksamaa kõrgliigas 29. novembril 2008 mängus Energie Cottbusi vastu. Esimese värava lõi ta Saksamaa kõrgliigas 6. detsembril 2008 mängus Leverkuseni Bayeri vastu.

Aastatel 2007–2013 mängis Jantschke Saksamaa noortekoondistes.


Priit Künnapas

Priit Künnapas (14. juuli 1962 – 7. juuli 2013) oli eesti näitleja ja ettevõtja.

Ta õppis Eesti Muusikaakadeemia Kõrgemas Lavakunstikoolis aastatel 1982–1986 (12. lend). Künnapas suunati peale lavakooli lõpetamist tööle Eesti NSV Riiklikusse Nukuteatrisse, aga tööst lavalaudadel ta loobus. Ärivaistuga noormees leidis meelepärase rakenduse ettevõtluses.

Tallinnas ettevõtlusega tegelenud Priit Künnapas rajas perele maakodu Sõrve säärel Kaunispe külas. Ta kasvatas seal ka lihaveiseid ning hooldas niimoodi loomapidamise abil rannikualasid ja alvareid.

2013. aastal oli Künnapas 5 äriühingu juhatuse liige (Rentalnet Grupp OÜ, Šoti Mägiveis MTÜ, Vilsandi Niiduliha OÜ, Ökoabi MTÜ, Staronte OÜ).

Ta oli abielus Piret Kaldaga, kellega tal on kolm tütart (Laura-Helene, Amanda Hermiine ja Aurora Aleksandra).


Kostroma Jumala Ilmumise klooster

Kostroma Jumala Ilmumise klooster (vene keeles Богоявленско-Анастасьин монастырь) on õigeusu klooster Venemaal Kostromas. Venemaa õigeusu kloostritest on see rahvaarvult üks suuremaid. Kloostris asub imettegev Jumalaema Fjodorovskaja ikoon.


Patrick Herrmann

Patrick Herrmann (sündinud 12. veebruaril 1991 Saarbrückenis) on Saksamaa jalgpallur, kes mängib parema äärepoolikuna Saksamaa kõrgliigaklubis Mönchengladbachi Borussia.

Aastatel 2004–2008 kuulus ta 1. FC Saarbrückeni noortesüsteemi. Seejärel liitus ta Mönchengladbachi Borussiaga, kus on mänginud ka kogu profikarjääri jooksul. Klubi põhimeeskonnas debüteeris ta Saksamaa kõrgliigas 16. jaanuaril 2010 mängus VfL Bochumi vastu ning andis vaid minuti pärast mängu sekkumist Fabian Bäckerile väravasöödu. Saksamaa kõrgliigas lõi Herrmann esimese värava 1. mail 2010 mängus Hannover 96 vastu. Saksamaa kõrgliigas on tema resultatiivseim hooaeg olnud 2014/15, mil ta lõi 11 väravat.

Aastatel 2006–2013 mängis Herrmann Saksamaa noortekoondistes. 2015. aastal sai ta kaks mängu kirja Saksamaa jalgpallikoondises.


Bryan Gil

Bryan Gil Salvatierra (sündinud 11. veebruaril 2001 L'Hospitalet de Llobregatis) on Hispaania jalgpallur, kes mängib Hispaania kõrgliigaklubis Sevilla ja Hispaania jalgpallikoondises.

Sevilla noortesüsteemiga liitus Gil 2012. aastal. Klubi põhimeeskonnas debüteeris ta Hispaania kõrgliigas 6. jaanuaril 2019 mängus Madridi Atlético vastu. Esimese värava lõi ta liigas sama aasta 25. aprillil mängus Rayo Vallecano vastu, millega sai esimeseks 21. sajandil sündinud mängijaks, kes on Hispaania kõrgliigas värava löönud. Hooaja 2019/20 teises pooles mängis Gil laenul Hispaania kõrgliigaklubis Leganés ja hooajal 2020/21 samasse liigasse kuuluvas SD Eibaris.

Hooaja 2021/22 eel liitus Gil Inglismaa kõrgliigaklubiga Tottenham Hotspur. Vastupidises suunas siirdus samal ajal Sevilasse Erik Lamela. Hooaja teises pooles oli ta laenul Hispaania kõrgliigaklubis Valencia. 2023. aasta jaanuaris naasis ta laenulepingu alusel Sevilasse.

2017. aastast mängis Gil Hispaania noortekoondistes. 2020. aasta suveolümpiamängude jalgpalliturniiril võitis ta Hispaania võistkonnaga hõbemedali. Hispaania jalgpallikoondises tegi ta debüüdi 25. märtsil 2021 MM-i valikmängus Kreeka vastu.


Loomade farm

"Loomade farm" on George Orwelli 1945. aastal ilmunud teos, mis räägib farmist, kust inimesed on minema aetud ning võim on loomade käes. Raamatu tegevustikku on võrreldud totalitaristlike riigikordadega ning raamatus kujutatut peetakse aktuaalseks ka tänapäeval. Eesti keeles ilmus raamat esimest korda 1988. aastal.


Capri Virkkunen

Päivi "Capri" Virkkunen, hiljem tuntud Päivi Selo (sündinud 28. veebruaril 1972), tuntud ka kui lihtsalt Capri, on Soome laulja ja hääletreener. Ta alustas poplauljana Soomes ja ka cover-bändi liikmena. 2012. aastal sai temast Soome sümfoonilise power metal bändi Amberian Dawn solist, asendades varasema bändi solisti Heidi Parviaineni alates bändi koondalbumist "Re-Evolution".


Tuomas Seppälä

Tuomas Seppälä on Soome kitarrist, klahvpillimängija ja helilooja, kes on tuntud kui Soome sümfoonilise power metal bändi Amberian Dawn asutajaliige ja põhiline helilooja.


1921.–1923. aasta näljahäda Ukrainas

1921.-1923. aasta näljahäda Ukrainas oli katastroof, mis leidis aset peamiselt Ukraina lõunapoolses stepipiirkonnas. Hukkunute arvuks hinnatakse 200 000–1 000 000, kuid süstemaatilisi andmeid siis ei tehtud.


BMW Z1

BMW Z1 oli BMW esimene Z-seeria rotster, mida toodeti aastatel 1989–1991.

1985. aastal alustas tegevust osakond BMW Technik GmbH uute sõidukite ja tehnoloogiate väljaarendamiseks. Z tähendab Zukunft (tulevik), seda tähist otsustati kasutada BMW ideeautodel. Augustis 1985 tuli välja BMW Techniki esimene ideeauto – rotster Z1, mis baseerus E30 kolmandal, keretähisega E30 (Z) ja BMW andis loa auto edasiarenduseks. Aasta hiljem valmis autost ka sõidukõlbulik prototüüp ja BMW avalikustas projekti. Disainiti ka kupeemudelit, kuid see ei jõudnud tootmisesse.

Augustis 1987 teatas BMW, et Z1 hakatakse tootma ka seeriaautona, järgmine kuu esitles BMW autot Frankfurdi autonäitusel. Tootmine algas oktoobris 1988.

Z1 uksed on elektrilised ja avanevad alla autokeresse libisedes. Kõrge kere ja kõrged lävepakud pakuvad ustest sõltumatut kokkupõrkekaitset, seega saab Z1ga sõita ka siis, kui uksed on all, kuigi see ei pruugi mõnes riigis olla seaduslik. Aknaid saab avada ustest sõltumatult, samas kui uksed alla lasta, siis aknad laskuvad koos ustega. Uksi ja aknaid liigutavad elektrimootorid hammastatud kummirihmadega, hädaolukorras saab neid ka manuaalselt liigutada. Ka Z1 kerepaneelid on plastikust ja eemaldatavad. Kõik Z1 toodeti vasakpoolse rooliga Euroopa turu mudelina (tüübikood BA91). Mootoriks oli BMW E30 325i-lt pärit M20 2,5-liitrine reaskuuene võimsusega 170 hj, käigukastiks Getrag 260/5 viiekäiguline manuaal.

Z1 toodeti 8000 eksemplaris märtsist 1989 juunini 1991, kõik BMW tehases Münchenis. Hinnaks oli 83000 DEMI. 80% autodest (6443) müüdi koduturul (Lääne-)Saksamaal, suuruselt teiseks turuks olnud Itaalias müüdi vaid 445 autot (5,56% kogutoodangust).

Algne nõudlus oli suur, enne tootmise algust sai BMW 3500 tellimust. 1988. aastaks langes nõudlus aga kiirelt. Ühes päevas suutis BMW maksimaalselt toota 10–20 autot. Rohkem kui pooled (4091) Z1 toodeti 1990. mudeliaastaks. 78 Z1 kasutati väidetavalt katseautodena, mis väidetavalt hiljem müüdi ilma ühegi garantiita.

Kuigi Z1 ei saanud menukautoks, pani see siiski aluse BMW Z-seeria kaheistmeliste rotsterite sarjale. Järgmine Z-auto, E36l põhinev Z3, läks tootmisesse 1996. aastal.


József Mindszenty

József Mindszenty (sünninimi József Pehm; 29. märts 1892 Szombathely – 6. mai 1975 Viin) oli Ungari kardinal, Esztergomi peapiiskop. Ta toimis Ungari katoliku kiriku juhina 2. oktoobrist 1945 kuni 18. detsembrini 1973.

Ta sündis aastal 1892 Szombathelys Austria-Ungaris (praeguse haldusjaotuse järele Vasi komitaadis) kohtuniku perekonnas. Ta pühitseti 12. juunil 1915 katoliku preestriks.

Ta arreteeriti vabariikliku Mihály Károlyi valitsuse ajal 9. veebruaril 1919 ja vabastati sama aasta sügisel kommunistliku Béla Kuni valitsuse ajal.

25. märtsil 1944 pühitseti ta Veszprémi piiskopiks. Ta arreteeriti 27. novembril 1944, kuna ta oli vastu noolristlaste valitsuse plaanile paigutada oma sisseõnnistatud kirikusse sõjaväelased. Kui valitsus aprillis 1945 langes, vabastati ta koduarestist.

Ta määrati Ungari ja Esztergomi peapiiskopiks 15. septembril 1945. 18. veebruaril 1946 tõstis paavst Pius XII ta kardinali auastmesse.

Aastal 1948 keelustas Ungari valitsus usutseremooniad. 26. detsembril 1948 arreteeriti ta süüdistatuna riigireetmises, vandenõus ja vastloodud kommunistliku valitsuse seaduste rikkumises. Tema "kohtuprotsess" algas 3. veebruaril 1949. Protsess lõppes 8. veebruaril, kui ta mõisteti kommunistliku valitsuse vastu suunatud riigireetmise eest eluks ajaks vangi. 12. veebruaril 1949 käskis paavst Pius XII kõik kohtuprotsessi ja karistusega seotud isikud ekskommunikeerida. Ta vabastati 1956. aastal Ungari ülestõusu ajal. Ülestõusu ajal kritiseeris ta raadiosaates Nõukogude Liidu sekkumist ja ülestõusu lüüasaamist. Seejärel taotles ta asüüli USA Budapesti saatkonnas. Talle anti asüül ja ta veetis järgmised 15 aastat saatkonnas.

Tal lubati lõpuks riigist lahkuda septembris 1971. Oktoobri lõpus asus ta elama Austriasse Viini, kus ta elas kuni surmani. Mindszenty suri 6. mail 1975 83-aastaselt.


Peipsiääre Teataja

Peipsiääre Teataja on Eestis ilmuv ajaleht, mis vahendab Peipsiääre valla uudiseid.

Lehte annab välja Peipsiääre vallavalitsus.

Leht hakkas ilmuma jaanuaris 2018. Leht ilmub kord kuus, 11 korda aastas, iga kuu viimasel neljapäeval (v.a detsembris, mil leht ilmub neljapäeval enne jõule). Juulis vallalehte ei ilmu.

Leht loodi pärast 2017. aasta haldusreformi, kui loodi suur Peipsiääre vald, kui ühinesid varasem Peipsiääre vald, Pala vald, Alatskivi vald, Vara vald (Peipsiääre valda kuulub ka Kallaste linn).


Mõru jürilill

Mõru jürilill (Cardamine amara) on ristõieliste sugukonda jürilille perekonda kuuluv mitmeaastane rohttaim.


Jeletsi Taevaminemise kirik

Jeletsi Taevaminemise kirik (vene keeles собор Вознесения Геспедня, Вознесенский собор) on Jeletsi linna peakirik ja Vene Õigeusu Kiriku Jeletsi piiskopkonna katedraalkirik. Lipetski oblastis asuva kiriku on projekteerinud Konstantin Thon ja see on pseudovene vene-bütsantsi stiili silmapaistev näide.


Dmitri Vinnikov

Dmitri Vinnikov (sündinud 7. aprillil 1976 Tallinnas) on eesti elektroonikateadlane, Eesti Teaduste Akadeemia liige (alates 2021).


Rudolf Lipp

Rudolf Lipp (22. jaanuar 1915 Tartu – 4. mai 1984 Toronto) oli eesti näitleja ja lavastaja.

Laulis Estonia ooperikooris, tegi kaasa operettides ja sõnalavastustes. Põgenes 1944 Rootsi, elas aastast 1951 Kanadas. Mängis Stockholmi eesti teatrites ja oli Montréali Eesti Teatri asutajaid (1952). Töötas Torontos tehnilise joonestajana ning tegutses Eesti Rahvusteatris Kanadas näitleja ja lavastajana, algatas koos Riina Reinikuga suviste vabaõhuetenduste traditsiooni Seedriorus.

Mänginud Ingmar Bergmani filmis "Seda ei juhtu siin" (1950, Rootsi) ja Kanada ringhäälingu CBC telefilmides ("A Gift to Last", 1976; "Revolutsiooni orvud", 1979").

Võitnud Kanada kõrgeima filmiauhinna Genie kui parim meesnäitleja aastal 1980.

Oli aastast 1942 abielus Riina Reinikuga.


Joseph Beuys

Joseph Heinrich Beuys (12. mai 1921 – 23. jaanuar 1986) oli saksa kunstnik, õpetaja, tegevuskunstnik ja kunstiteoreetik. Ta peegeldas enda töödes humanismi, sotsioloogiat ja antroposoofiat. Ta rajas provokatiivse kunsti liikumise Fluxus ja oli häpeningide arengu võtmetegelane.

Beuysi teatakse tema "kunsti laiendatud definitsiooni" järgi, mille kohaselt võib n-ö sotsiaalne skulptuur kujundada ühiskonna ja poliitika arengut. Ta debateeris tihti avalikult paljudel teemadel, nagu poliitika, keskkond, ühiskond ning kunst.


Carl von Linde

Carl Paul Gottfried von Linde (11. juuni 1842 – 16. november 1934; rüütliks löödud kui Ritter von Linde) oli saksa teadlane, insener ja ettevõtja. Ta avastas külmutustsükli ja leiutas esimesed tööstuslikud õhkklassifitseerimise ja gaasi vedeldamise protsessid, millest arendati aastal 1876 esimene töökindel ja efektiivne kokkusurutud ammoniaagi külmkapp. Need läbimurded olid aluseks 1913. aasta Nobeli füüsikaauhinnale, mille sai Heike Kamerlingh Onnes. Linde tegutses ka teadus- ja inseneriliitudes, mh oli Physikalisch-Technische Bundesanstalti ja Baieri Teaduste Akadeemia hoolekogu liige. Ta rajas ettevõtte, mis tänapäeval kannab nime Linde plc, kuid on varem olnud ka nt Union Carbide'i Linde osakond ja Praxair. Linde plc on maailma suurim tööstusgaaside tootja ning pani aluse ülemaailmse tööstusgaaside tarneahela tekkimisele. Carl von Linde löödi 1897. aastal rüütliks.


Craig Mazin

Craig Mazin (sündinud 8. aprillil 1971 New Yorgis Brooklyni linnaosas) on Ameerika Ühendriikide filmi- ja teleprodutsent, režissöör ja stsenarist.

Tema tuntumad telesarjad on "Chernobyl" ja "The Last Of Us" ning filmid "The Hangover Part II", "The Hangover Part III".


Kedrakeraamika

Kedrakeraamika (inglise keeles wheel-thrown pottery) on üldnimetus pottsepakedra abil valmistatud keraamiliste nõude kohta. See on keraamika valmistamistehnika, mille puhul vormimismass asetatakse pöörlevale alusele ning pöörlemisel tekkivat tsentrifugaaljõudu ära kasutades vormitakse nõu seinad. Valmiva nõu pinnale kantakse pöörleval alusel sageli ka ornament.

Potikedral savinõude valmistamise oskus sai alguse nii Lähis-Idas kui ka Egiptuses umbes V aastatuhandel eKr, millest järgnevalt levis see III aastatuhande teisel poolel eKr Vahemere-poolsesse rannikupiirkonda. Peamiselt toimus kedrakeraamika levik erinevate keskuste kaudu. Siiski polnud kõikjal kedral savinõude valmistamise oskus levinud ning samasuguste tunnustega nõusid võidi valmistada ka käsikedral. Loode-Venemaal nimetatakse kedrakeraamikaks kõiki nõusid, millel on kedral (sh käsikedral) vormimisel tekkinud jäljed. Lääne-Euroopas loetakse käsikedral viimistletud nõud aga käsitsi valmistatud keraamika hulka.

Eesti kedrakeraamikat on võimalik süstematiseerida ja täpsemalt dateerida tänu välismaistele analoogiatele. Eestis on kedrakeraamika kasutusel alates hilisrauaajast ning selle nõuvormi kasutus kestab tänaseni. Varaseim Eesti kedrakeraamika pärineb Loode-Venemaalt. Eesti kedrakeraamika peamised nõuvormid on kausid, potid ja tassid.


James Harden

James Edward Harden Jr. on ameerika korvpallur , kes mängib Philadelphia 76ersi eest NBAs. James Harden on sündinud 26. augustil 1989. aastal Los Angeleses California osariigis.


Maryliis Teinfeldt-Grins

Maryliis Teinfeldt-Grins (sündinud 23. detsembril 1993) on Eesti luuletaja ja tekstiilikunstnik.

Oma loomingus keskendub kunstnik külamaastikule, loojutustusele ning Kadrina murrakule, viljeledes peamiselt tikandit, gobelääni ja kirjutades murdekeelset luulet. Ta on avaldanud luuleraamatu "Kivi alla kükakille", mis on kirjutatud Kadrina murrakus. Teinfeldt kuulub Eesti Kunstnike Liitu ja Eesti Tekstiilikunstnike Liitu. Teinfeldt-Grins on Eduard Wiiralti nimelise stipendiumi laureaat, Adamson-Ericu stipendiumi laureaat ja Eesti Tekstiilikunstnike Liidu Noor Tekstiilikunstnik 2019. Kirjandusfestival Prima vista tunnustas kunstnikku tema ilukirjanduslikke tekste "Esimene samm" preemiaga.


Tradimus

Eesti pärimusband, kes vötsic pausi, koosnes viiest noorest. Katariina Nelli Tiisler (lõõtsad), Mihkel Sildoja (lõõtsad), Jakob Ermann (viiul ja eesti torupill), Susi Eerin Heinlo (viiul), Randmar Tuulemäe (mandoliin)


Jessica Chastain

Jessica Michelle Chastain (sündinud 24. märtsil 1977) on USA näitleja ja produtsent.

Ta on pälvinud näitlejana Oscari ja Kuldgloobuse ning olnud nomineeritud Tony auhinnale. Ajakiri Time nimetas ta 2012. aastal maailma 100 mõjukaima inimese hulka.


Aleksander Nevski mälestuskirik Potsdamis

Aleksander Nevski mälestuskirik on Potsdami põhjaosas Kapellenbergil asuv õigeusu kirik, mis püstitati aastail 1826–1829 Preisimaa kuninga Friedrich Wilhelm III korraldusel Venemaalt pärit sõduritele vene koloonias Alexandrowkas, kes laulsid neist moodustaatud kooris. Kirikut loetakse üheks varaseimaks historitsistlikus uusvene stiilis püstitatud Lääne-Euroopa ehitiseks. Alates 1999. aastast kuulub kirik Potsdami ja Berliini losside ja parkide Alexandrowka ansambli osana UNESCO maailmapärandi nimistusse.


BMW Z8

BMW Z8 (tähis E52) on rodster, mida tootis BMW aastatel 1998–2003. Tegu oli BMW kolmanda Z-seeria rotsteriga 1989. aasta Z1 ja 1996. aasta Z3 järel.

Mais 1993 võeti BMW juhatuse väljasõidul Saint-Tropez's vastu otsus 1950. aastate lõpu BMW rotster 507 taasluua modernsena. Auto arendus algas 1993 koodnime all E52, disainitiimi juhiks oli Chris Bangle, kes 1999. aastal sai BMW peadisaineriks. Auto välisdisaini tegi Henrik Fisker, interjööri disainis Scott Lempert. 1996.–1999. aastatel märgati testimas prototüüpe, esmakordselt esitleti oktoobris 1997 Tokyo autonäitusel ideeautot BMW Z07. Auto 507-le lähedased kontuurid saavutati kalli metallilise inertgaasiga keevitatud alumiiniumist space frame raamistiku kasutamisega. Et interjööri disain oleks sarnane 507le, peideti moderne varustus sissetõmmatavate paneelide taha. Z8 šassii ja kere olid täielikult alumiiniumist, käiguosa pärines E39 M5lt – 4941 cm³ S62 V8-mootor võimsusega 400 hj ja kuuekäiguline Getragi manuaalkäigukast. 50:50 kaalujaotuse saavutamiseks paikneb mootor esitelje taga. Hinnaks oli 235 000 Saksa marka, USAs 128 000 dollarit. Et autot reklaamida kollektsionääridele ja tugevdada meedia spekulatsiooni auto "kohese klassiku" staatuse kohta, lubas BMW, et autode jaoks toodetakse 50-aastane varuosade varu. Piiratud tootmismahu tõttu ehitati või viimistleti kõik auto elemendid käsitsi, et suurendada veelgi BMW pideva toetuse tähtsust mudelile.

BMW tehaseandmete kohaselt kiirendas auto 0–100 km/h 4,7 sekundiga, ajakirja Motor Trend testis kiirendas Z8 0–60 mph (96,56 km/h) 4,2 sekundiga. Ajakirja Car & Driver testides edestas Z8 Ferrari 360 Modenat nii kiirendamises, juhitavuses kui ka pidurdamises. Saksa autotootjate nn härrasmeeste kokkuleppe kohaselt oli Z8 tippkiirus elektrooniliselt piiratud 250 km/h, ilma piirajata olnuks auto võimeline saavutama 290 km/h.

Z8 tootmine lõpetati novembris 2002, 2003. aastaks tuli välja BMW autosid tuuniv firma Alpina välja oma variandiga Alpina Roadster V8, mis oli erinevalt Z8st mõeldud rohkem grand toureriks kui sportautoks. See kasutas samuti BMW M62-st tuletatud mootorit, kuid mitte S62, vaid Alpina F5, töömahuga 4837 cm³. Võimsus on S62st väiksem (380 hj), kuid pöördemomenti on rohkem (520 vs 500 Nm), mis on saadaval madalamatel pööretel kui Z8, et nii võimaldada rahulikumat sõitu, ka käigukast vahetati välja BMW viiekäigulise Steptronic automaadi vastu, lisaks on võrreldes Z8ga vedrustuse seadistus pehmem, ka Z8 run-flat rehvid 18-tollistel velgedel vahetati välja tavaliste rehvide vastu 20-tollistel velgedel. Alpina Roadster V8 toodeti 555 eksemplari, millest 450 eksporditi USAsse ja ainult 8 Inglismaale.

Z8 toodeti ainult vasakpoolse rooliga, kahes variandis – Euroopa (tüübikood EJ11), kokku 3160 autot ja USA (EJ13), kokku 2543 autot. Alpina Roadster V8 sisaldub tootmisarvudes, 450 toodeti USA ja 105 Euroopa variandis. Auto raamistik toodeti BMW tehases Dingolfingis, seejärel pandi autod käsitsi kokku Münchenis.

Juba enne seda, kui mudel läks tootmisse, sõitis autoga James Bond (Pierce Brosnan) filmis "007 ja liiga kitsas maailm". 1990. aastatel oli BMW-l Bondi filmide tootjatega kolme filmi leping, Z8 kasutamisega filmis leping rahuldati. Filmis sõidab Bond Z8ga Aserbaidžaanis, auto on lisaks ka võtmehoidjaga kaugjuhitav ning varustatud rakettidega, kuid leiab oma õnnetu lõpu helikopter-sae läbi, mis auto pooleks saeb. Kuna aga filmimine toimus enne auto väljalaskmist, jaanuaris-juunis 1999, kasutati filmi jaoks peamiselt töötavaid makette.

Eestis maksis Z8 24. veebruar 2002 seisuga 1890000 krooni. Teadaolevalt ostis endale 2000. aastal musta Z8 toonane Keskturu juht Vadim Polištšuk, mis hinnaga 1.86 miljonit krooni oli toona Eesti kalleim auto. 2001. aasta alguses ta tühistas tellimuse, tema asemel ostis selle üks Tallinna ärimees.


BMW Z3

BMW Z3 on kaheistmeline sportauto, mida tootis BMW aastatel 1996–2002. Z3 ehitati E36 kolmese põhjal, rotster kandis tähist E36/7 ja kupee E36/8. See oli BMW esimene masstoodangus Z-auto, esimest Z-autot (Z1) toodeti 1989–1991 vaid 8000 eksemplari.

Rotsteri arendus algas 1991. aastal, disaineriks oli Joji Nagashima, lõppdisain kinnitati 1993. aastal. Saksamaal sai BMW disainipatendi 2. aprillil 1994, USAs 27. septembril 1994. Auto esitlus toimus 12. juunil 1995 BMW North America videopressiteates, tootmine algas 20. septembril 1995. Z3 oli BMW esimene auto, mis toodeti täielikult väljaspool Saksamaad – tootmine toimus USAs Lõuna-Carolina osariigis Greeri linnas vastavatud BMW USA tehases.

Esimesed autod olid kõik rotsterid ja neljasilindriste mootoritega – saadaval oli M43 1.8-liitrine 8 klapiga (115 hj), 43700 DEMI ja M44 1.9-liitrine 16 klapiga (140 hj), 48700 DEMI. USAs müüdi ainult 1.9-liitrist, hinnaks 28750 dollarit. 1997. aastal lisandusid ridakuued: 2.8-liitrine M52 (193 hj) E36 328i-lt (61300 DEMI) ja M Roadster/M Coupe 3.2-liitrine S50 (321 hj) E36 M3lt (91500 DEM). USA turul müüdi M-variante S52 mootoriga, mille võimsus oli aga vaid 240 hj.

1998. aastast oli Z3 saadaval ka kupeena. Selle iseäraliku profiili tõttu nimetasid kriitikud seda "klounisaapaks" või leivaautoks, Saksamaal kasutati nimetust trennitossud (turnschuh). Kupeed võis saada ainult võimsaimate mootoritega (2.8, 3.0, M). 1.8-liitrise mootori vahetas välja uus 1.9-liitrine M43, võimsus kasvas minimaalselt (118 hj). USAs tuli uus keskmudel Z3 2.3 E36 323i mootoriga, mis vaatamata mudelinimele oli siiski 2494 cm³ kubatuuriga, võimsusega 170 hj. 1999. aastal vahetas 16 klapiga 1.9-liitrise välja reaskuuene kaheliitrine M52, võimsusega 150 hj.

Suurem mootoriuuendus toimus 2000. aasta lõpus, kui see toimus ka E36 väljavahetanud E46 kolmesel. M52 mootorid vahetasid välja M54 mootorid. Kaheliitrise M52 asemele tuli 170 hj M54 2.2, 2.8-liitrise vahetas välja 231 hj kolmeliitrine, USAs vahetas 2.3 mudeli välja 2.5, nüüd 192 hj. Ka S50 ja S52 M-autode asemele tuli nüüd korraga nii Euroopas kui ka USAs E46 M3lt pärit S54, võimsusega 325 hj (20 hj vähem kui M3l).

20. aprill 2001 seisuga maksis Eestis Z3 1.8 374700, 2.2 428100, 3.0 497300, 3.0 Coupe 499500, M Roadster 709800 ja M Coupe 724800 krooni.

Viimane Z3 toodeti 28. juunil 2002. Viimastest autodest maksid mais 2002 Z3 1.9i 25600, 2.2i 29000 ja 3.0i 34900 eurot (kupee 35000 eurot). USAs maksis Z3 2.5 31300, 3.0 37900 (kupee 37700) ja M Roadster 45990 dollarit (M Coupe 44990). Z3 vahetas välja Z4 (E85).

Vahetult enne auto väljalaskmist sõitis Z3ga James Bond (Pierce Brosnan) filmis "007 ja Kuldsilm". See oli osa BMW kolme filmi lepingust Bondi frantsiisiga, mis kestis kuni 1999. aasta filmini "007 ja liiga kitsas maailm". Bondi autol olid ka Stingeri raketid, langevarjuga pidurdussüsteem ja radariskänner. Filmis sõidab Bond Z3ga vaid ligi 30 sekundit Kuubal, enne kui vahetab selle lennuki vastu. Bondi-fännidele polnud aga meele järele BMW lihtlabane product placement, eriti kuna filmis ei kasutatud kordagi auto vidinaid, mida tavapäraselt on Bondi-autode puhul alati tehtud. See viga parandati järgmises Bondi-filmis "007 ja igavene homne", kus Bondi järgmine auto – E38 750i – sai palju suurema rolli. Samas aitas filmi edu ka autot müüa – auto müügiletuleku ajaks oli müüdud juba rohkem kui 15000 autot. Filmimiseks andis BMW Eon Productionsile jaanuaris 1995 kaks sinist prototüüpi.


Ensiferum

Ensiferum (ladina keeles 'mõõgakandja') on Soome folk-metali bänd, mis on asutatud 1995. aastal. Ansambli liikmed nimetavad oma kollektiivi muusikastiili meloodiliseks folk-metal'iks.

Pärast kahe esimese albumi ("Ensiferum" ja "Iron") ilmumist vahetus mitu ansambli liiget. Laulja Jari Mäenpääe rolli võttis üle Petri Lindroos, kes osales minialbumis "Dragonheads". Esialgsest koosseisust jäi alles ainult kitarrist Markus Toivonen.

Ansambel Ensiferum esitab tänini enda lugusid.


Vene sõdurite piinamine Mala Rohanis

Vene sõdurite piinamine Mala Rohanis oli intsident 2022. aasta Venemaa sissetungi ajal Ukrainasse, mis leidis aset Mala Rohani külas. ÜRO inimõiguste ülemvoliniku dokumentide kohaselt tulistasid Ukraina relvajõudude liikmed kolme vangistatud Vene sõduri jalgu ja piinasid haavatud Vene sõdureid. Juhtum leidis tõenäoliselt aset 25. märtsi 2022 õhtul ja sellest teatati esmakordselt pärast tundmatu autoriga video avaldamist sotsiaalmeedias ajavahemikus 27. märtsist 28. märtsini. Sõjavangide kiire hukkamise ja piinamise korral võib juhtum kvalifitseeruda sõjakuriteoks.


Makijivka alistumise juhtum

Makijivka alistumise juhtum on Vene ja Ukraina sõjaväelaste osalusel toimunud ning videosalvestisena dokumenteeritud sõjaline vahejuhtum, mis leidis aset 2022. aasta Venemaa sissetungi ajal Ukrainasse Luhanski oblastis Makijivka külas. Videod kujutavad vähemalt kümmet Vene sõdurit, kes alistuvad Makijivkas neljale Ukraina sõdurile. Vene sõdurid väljuvad ükshaaval kõrvalhoonest ja heidavad näoga maha pikali. Ukraina sõdurid näivad olevat lõdvestunud, vintpüssid maa poole suunatud. Siis ilmub ootamatult välja üheteistkümnes Vene sõdur, kes avab ukrainlaste pihta tule, tabades neid ootamatult, mis on võimalik sõjakuritegu teeseldes alistumist. Teises videos on salvestusel näha umbes 12 surnukeha. Millal ja kes filmis, pole teada.

19. novembril teatas ÜRO inimõiguste ülemvolinik, et ÜRO on videotest teadlik ja vaatab neid. ÜRO inimõiguste büroo pressiesindaja sõnul tuleks "hors de combat'i inimeste kiire hukkamise süüdistusi kohe, täielikult ja tõhusalt uurida ning kõik süüdlased vastutusele võtta".


Alistumise teesklemine

Sõja kontekstis on alistumise teesklemine pettuse vorm, mille puhul üks pool lubab tegutseda heas usus (näiteks heiskab vaherahulipu) kavatsusega seda lubadust murda, kui pahaaimamatu vaenlane on kaitsmatu (näiteks varjust välja tulles, et "alistuvad" vangid vahi alla võtta).

Alistumise teesklemine on sõjaseaduste rikkumine ja samuti sõjakuritegu, kuna see halvendab kaitset ja vastastikust piirangut, mis on välja töötatud kõigi osapoolte, võitlejate ja tsiviilisikute huvides.


Hors de combat

Hors de combat ('võitlusest väljas') on prantsuskeelne termin, mida kasutatakse diplomaatias ja rahvusvahelises õiguses isikute kohta, kes ei ole võimelised sõja ajal oma lahinguülesandeid täitma. Näiteks hõlmab see inimesi, kes hüppavad oma vigastatud lennukilt langevarjuga, samuti haigeid, haavatuid, kinnipeetavaid või muul viisil vigastatud inimesi. Hors de combat' isikutele antakse tavaliselt sõjaseaduste kohaselt erikaitse, mis mõnikord hõlmab ka sõjavangi staatust ja seetõttu saavad nad ametlikult mittevõitlejateks.

1949. aasta Genfi konventsioonide kohaselt antakse hors de combat ebaseaduslikele võitlejatele samad privileegid ja neid koheldakse vangistuses inimlikult, kuid erinevalt seaduslikest võitlejatest alluvad nad tsiviilkohtumenetlusele ja -karistamisele (mis võib sisaldada surmanuhtlust, kui kinnipidaval võimul on selline karistus nende toime pandud kuritegude eest).


BMW Z4 (E85)

BMW E85 oli platvorm, mis oli aluseks aastatel 2002–2008 toodetud BMW uuele kahekohalisele sportautole Z4. E85 märkis rotsterit ja E86 kupeed. Talle eelnes Z3 (E36/7 rotster, E36/8 kupee), sarnaselt eelkäijale toodeti E85 USAs Lõuna-Carolina osariigis Greeri tehases.

E85 disaineriks oli taanlane Anders Warming, disain kinnitati 1. märtsil 2000. Võrrelduna Z3ga oli E85 suurem ning šassii oli jäigem. Auto esmaesitlus toimus oktoobris 2002 Pariisi autonäitusel. USA mudelite müük algas 2003. mudeliaasta autodena novembris, Euroopas märtsis 2003.

Esimesed autod kasutasid M54 ridakuuest mootorit – esimesed mudelid olid 2.5i (192 hj) hinnaga 32500 eurot (USAs 33100 dollarit) ja 3.0i (231 hj) 38500 eurot/40250 dollarit. Aasta lõpupoole lisandus Euroopas mudelivaliku alumisse otsa 2.2i (170 hj), hinnaga 29900 eurot. 2.2i ja 2.5i kasutasid Getrag S5D250G viiekäigulist manuaali, 3.0i Getrag GS6-17BG kuuekäigulist, lisaks olid kõik saadaval ka ZF 5HP19 viiekäigulise automaadiga. 2.5i ja 3.0i olid saadaval ka ZF GS6-S37BG kuuekäigulise järjestiklülitusega manuaaliga SMG-II.

Eestis maksis 25. september 2003 seisuga Z4 2.2i 484100, 2.5i 517500 ja 3.0i 595700 krooni.

2005. aastal vahetas 2.2i välja uus 2.0i, mis kasutas uut N46 neljasilindrist mootorit (150 hj). Sama aasta septembris esitleti Frankfurdi autonäitusel kupeevarianti E86 ideeautona.

2006. aastal toimus facelift. Uuendati mootoreid – M54 asemele tuli nüüd N52, saadaval kolmes variandis – 2.5i (177 hj, 31400 eurot), 2.5si (218 hj, 34400 eurot) ja 3.0si (265 hj, 40400 eurot). USAs vahetas 2.5i välja uus 3.0i, mis kasutas ka N52 mootorit, kuid võimsuseks oli vaid 218 hj. Lisaks esitleti aprillis New Yorgi autonäitusel E86 kupeed toodanguautona, müüki tuli kupee mais. Kupeed sai ainult kahe võimsama mootoriga – 3.0si ja M. Samuti tuli 2006. aastal välja Z4 M, mis kasutas E46 M3lt pärit 3.2-liitrist S54 mootorit (343 hj), hinnaks 55900 eurot kupeel ja 57900 eurot rotsteril. USA turule tuli Z4M 2007. mudeliaastal, hinnaks 49300 dollarit (kupee) ja 51300 dollarit (rotster). Kõik autod olid nüüd kuuekäigulise manuaalkastiga, 3.0si oli saadaval ka kuuekäigulise ZF 6HP19 automaadiga.

Eestis maksis 24. oktoober 2006 seisuga 2.0i 465800, 2.5i 510400, 2.5si 544000, 3.0si 622700 ja M Roadster 898700 krooni; 3.0si Coupe 615700 ja M Coupe 883800 krooni.

Viimane E85 Z4 – 3.0si rotster – veeres toodanguliinilt maha 28. augustil 2008. Viimastest autodest maksid 2.0i 29900, 2.5i 32900, 2.5si 35900 ja 3.0si 42250 (kupee 40700 eurot), Z4 M rotster 59900 ja kupee 57900 eurot. Kokku toodeti kuue aastaga 180856 rotsterit ja 17094 kupeed. Z4M rotstereid toodeti 5070, millest 3042 Põhja-Ameerika turule. M kupeesid toodeti 4275, millest Põhja-Ameerika turule 1815. 2009. aastal vahetas E85/E86 välja E89.


Tšernjanka

Tšernjanka on alev Venemaal Belgorodi oblastis, Tšernjanka rajooni halduskeskus. Asub Oskoli jõe vasakul kaldal, Belgorodist 90 km idakirdes.

Asulast on esimene teade 1656. aastast, 1958. aastal sai aleviks.

2021. aasta alguses oli elanike arv 14 896.


Tiit Kaasik

Tiit Kaasik (sündinud 29. juulil 1971) on eesti ettevõtja ja omavalitsusjuht.

Kaasik on töötanud Kuressaare linnavalitsuse liikmena (2017), Kuressaare bussijaama juhina (2005–2008) ja Eesti Posti Saare-Hiiu piirkondliku postkontori juhina (07.02.2012-) ning Torgu vallavanemana (2. jaanuarist 1. juunini 2008). Tiit Kaasik on olnud Pihtla vallavolikogu esimees, Pihtla abivallavanem ja Kaali põhikooli hoolekogu esimees. Aastatel 2013–2018 oli ta SDE liige.

2020. aasta 16. septembrist kuni 2023. aasta 5. juunini oli Kaasik sihtasutuse Kuressaare Hambapolikliinik juhataja.

2. juunil 2023 mõistis Pärnu maakohus Tiit Kaasiku, kes jäi teist korda autot purjuspäi juhtides politseile vahele, tingimisi vangi. Kohus tunnistas Kaasiku süüdi sõiduki korduvas joobes juhtimises ning karistas teda aasta ja kahe kuu pikkuse vangistusega. Kohus asendas mõistetud vangistuse 417 tunni üldkasuliku tööga, mis tuleb ära teha kahe aasta jooksul. Lisakaristusena võttis kohus Kaasikult pooleks aastaks ära mootorsõiduki juhtimise õiguse. Süüdistuse kohaselt juhtis Tiit Kaasik 29. mail 2023 kella 21.33 ajal Saaremaal autot alkoholijoobes. Tegemist on teistkordse juhtumiga. 2022. aasta 21. jaanuaril karistas kohus Kaasikut samuti auto purjuspäi juhtimise eest kuue kuu pikkuse vangistusega tingimisi aastase katseajaga. Politsei tabas ta neli päeva varem Saaremaal autoroolist alkoholijoobes.


Georgijevsk

Georgijevsk on linn Venemaal Stavropoli krais, Georgijevski rajooni keskus. Asub Podkumoki jõe ääres, Stavropolist 210 km edelas.

Asula tekkis 1777. aastal rajatud kindluse juurde, mis sai nime Püha Jüri (vene Svjatoi Georgi) auks. 1783. aastal sõlmiti seal Georgijevski leping Venemaa ja Kartli-Kahheti kunigriigi vahel, millega Gruusia idaosast sai Venemaa protektoraat. 1786. aastal sai linnaõigused.

2023. aastal oli linna elanike arv 62 036. Elanikest oli 2010. aastal 81,23% venelased, 11,52% armeenlased ja 1,04% ukrainlased.


Lõuna-jumalakäpp

Lõuna-jumalakäpp (Orchis mascula subsp. speciosa) on käpaliste sugukonda käpa perekonda kuuluva jumalakäpa alamliik.


Malin Buska

Malin Kristina Buska (sündinud 15. märtsil 1984) on Rootsi näitleja. Ta sündis ja kasvas üles Övertorneås ning õppis Luleås . Ta on esinenud Luleå Stadsteateris ja õppinud näitlemist Malmös Teaterhögskolanis aastatel 2004–2007. Oma filmidebüüdi tegi ta aastal 2011 filmis "Happy End". Buskal oli ka roll filmis "Easy Money III: Life Deluxe" ja peaosa 2015. aasta filmis "Kuningas Kristiina" ("The Girl King"), biograafilises draamas Rootsi kuningannast Kristiinast. 2018. aastal liitus Buska Briti teleseriaali "Nõidade avastus" ("A Discovery of Witches") näitlejatega. Ta kehastab seriaalis soome nõida nimega Satu Järvinen.

2011. aastal pälvis ta Stockholmi filmifestivalil Tõusva Tähe (Rising Star) auhinna. 2015. aasta Elle-galal kuulutati ta Aasta Kõige Paremini Riietuvaks naiseks.


Odisha rongiõnnetus

Odisha rongiõnnetus on 2023. aasta 2. juunil Indias Odisha osariigis Balasore'i ringkonnas Bahanaga külas toimunud rongiõnnetus, kus kahe reisirongi ja ühe kaubarongi kokkupõrkes hukkus vähemalt 296 inimest, vähemalt 1200 inimest sai vigastada.


Weinviertel

Idas piirneb Weinviertel Slovakkiaga Marchi jõel. Lõunas piirneb see Mostvierteli ja Industrievierteliga, piiriks on Wagram, Doonau ja Marchfeld. Selle läänenaaber on Waldviertel, traditsiooniliseks piiriks on Manhartsberg. Põhjas külgneb Weinviertel Tšehhiga, täpsemalt Moravaga. Thaya jõgi voolab üle piiri edasi-tagasi.


9K720 Iskander

9K720 Iskander (vene keeles «Искандер»; NATO aruandenimi SS-26 Stone) on mobiilne lühimaa ballistilistiline rakett, mida toodab ja kasutab Venemaa sõjavägi. Raketi liikumiskiirus ületab helikiirust ja on 2100–2600 m/s (6–7 Mach). Maksimaalne lennukaugus on 500 km ja kõrgus 50 km. Raketisüsteemid (Искандер-М) pidid aastaks 2020 välja vahetama väidetavalt vananenud OTR-21 Tochka süsteemid Venemaa sõjaväes.

Iskander-M on variant Vene relvajõududele kahe 9M723 kvaasiballistilise raketiga. Vahetult pärast starti ja sihtmärgile lähenemisel võib rakett sooritada manöövreid, et vältida õhutõrjerakette.

Iskander-E on vähendatud lennukaugusega (kuni 280 km) eksportvariant.

Iskander-K on (vene keeles "крылатая ракета") tiibrakett - lennukõrgus kuni 6 km, lennukaugus kuni 500 km.

Eestile lähimad Iskanderite asukohad on Luuga ja Kaliningradi oblast.

Vene-Ukraina sõjas on Ukraina USA õhutõrjesüsteemiga Patriot Iskandereid alla tulistanud.


Suurpõgenemise mälestusmärk

Suurpõgenemise mälestusmärk on suurpõgenemise mälestuseks püstitatud mälestusmärk Lääne maakonnas Puise külas Haapsalu linnas. Mälestusmärk koosneb maakivist rahnust ja sellele paigutatud Aivar Simsoni poolt loodud skulptuurist, mis kujutab mere poole sammuvat ema – ühes käes väike reisikott ja teise käe otsas mängukaruga tütar.

Mälestusmärgi kõrval asub Ülemaailmse Eesti Kesknõukogu poolt paigaldatud infotahvel "Minna ei taha, kuid jääda ei saa", mis jagab teavet suurpõgenemise kohta.


Ajak

Ajak on linn Ungaris Szabolcs-Szatmár-Beregi komitaadis Kisvárda kreisis. Ajak asub Kisvárdast vahetult edelas, Nyíregyházast ligikaudu 35 km kirdes.

Küla on esmamainitud 1290. aastal. Linnaõigused sai Ajak 15. juulil 2013.


Aimo

Aimo on soome mehenimi. Soome keeles tähendab see tugevat, tublit, korralikku, rikkalikku.

Eestis oli 2023. aasta 1. jaanuari seisuga eesnimi Aimo 14 mehel ja alla viiel naisel. Aimo nimepäev on 21. aprill.


Pascal Lissouba

Pascal Lissouba (15. november 1931 Tsinguidi – 24. august 2020 Perpignan) oli Kongo Vabariigi poliitik, professor ja president aastatel 1992–1997.

Ta on tuntud kui esimene Kongo demokraatlikult valitud president.


1796. aasta Reini sõjakäik

1796. aasta Reini sõjakäik oli Esimese koalitsiooni sõja ajal Reini jõe ümber ja Baierimaal aset leidnud sõjateater. Sõjakäigul osalesid ühel pool Prantsuse Esimese Vabariigi väed Jean-Babtiste Jourdani ja Jean Victor Marie Moreau juhatusel ning teisel pool Saksa-Rooma / Austria väed Tescheni hertsog Karli juhatusel.


Manhartsberg

Manhartsberg on madal, tasane mäeseljandik Alam-Austrias. See kerkib maksimaalselt 537 m kõrgusele. See on graniidist Tšehhi massiivi kaguosa.

Seljandik kulgeb Thaya jõest kuni Wagrami mäeahelikuni ja on osaliselt kaetud neogeeni setetega, peamiselt Viini nõo moodustiste savi, liiva ja kruusaga. See seljandik jätkub kirdes Moravasse Znojmo piirkonda. Manhartsberg moodustab Tšehhi massiivi kaguserva ja moodustab piiri Alam-Austria kahe osa vahele, milleks on ülemine veerand Manhartsbergi kohal (Waldviertel) ja alumine veerand Manhartsbergi all (Weinviertel). Selle lääneküljel voolab Kampi jõgi. Manhartsbergi läänenõlvad on osa Kamptal-Schönbergi looduspargist, mille UNESCO on tunnustanud rahvusvaheliseks geopargiks, Kamptali geopargiks.

Maissau linna kohalt on Manhartsbergist leitud rikkalikke ametüstisooni.

Seljandiku ühe kõrgeima punkti kõrval on Teise maailmasõja aegse salaradari jäänused, mille varjunimi oli Zangendorf 4.


Waldviertel

Waldviertel (Metsaveerand; keskbaieri: Woidviadl; tšehhi: Lesní čtrvť) on Austria Alam-Austria liidumaa loodepiirkond. See piirneb lõunas Doonauga, edelas Ülem-Austriaga, loodes ja põhjas Tšehhiga ning idas Manhartsbergiga (537 m), mis on vaatluspunkt, mis eraldab Waldvierteli Weinviertelist. Geoloogiliselt on see osa Tšehhi massiivist. Lõunas on Wachau ja Kamptali veinipiirkonnad.


Szikszó

Szikszó (saksa keeles Sicksau, slovaki keeles Siksava) on linn Ungaris Borsod-Abaúj-Zempléni komitaadis, Szikszó kreisi halduskeskus. Szikszó asub Miskolci kesklinnast ligikaudu 15 km kirdes.

Szikszót on ürikutes esmamainitud 1280. aastal.

1848. aasta Ungari revolutsiooni ajal toimus 28. detsembril 1848 Austria ja Ungari vägede vahel Szikszó lahing.

Linnaõigused sai Szikszó 1989. aastal.


Christian Slater

Christian Michael Leonard Slater (sündinud 18. augustil 1969 New Yorgis) on ameerika näitleja.

Tunnustust on pälvinud tema osatäitmine telesarjas Mr. Robot.


Steve Coogan

Stephen John Coogan (/ˈkuːɡən/; sündinud 14. oktoobril 1965) on inglise näitleja, koomik, produtsent ja stsenarist.

Tema tuntuim tegelaskuju on Alan Partridge, mille põhjal on valminud ka film.

On mänginud filmides nagu "Philomena", "Käsilased", "Öö muuseumis" ning "Stan ja Ollie".


Mostviertel

Mostviertel (Mosti veerand) on Austria Alam-Austria liidumaa neljast veerandikust edelapoolseim. See külgneb põhjas Doonauga ning lõunas ja läänes vastavalt Steiermargi ja Ülem-Austria liidumaaga. Wienerwald moodustab loodusliku piiri idas ja annab veerandikule teise nime, "Veerandik Wienerwaldi kohal".

Nimi Mostviertel tuleb mõistest most, mis viitab piirnipuudele ja piirkonnas valmistatud siidrile. Ybbsi ja Ennsi jõgede vahelisel maa-alal on viljapuude kasvatamiseks soodsad tingimused ja see on seetõttu õitsva mostitööstuse süda. Pirnipuude õitsemine aprillis on piirkonna regulaarne esiletõst. Mostviertelile on tüüpilised talumaju (mille keskel on tavaliselt ruudukujuline sisehoov) ümbritsevad suured segaviljapuuaedadega aasad ja kergelt lainjad Alpide eelmäestikud.


Jools Holland

Julian Miles Holland (sündinud 24. jaanuaril 1958) on inglise muusik.

Ta oli Squeeze'i algse koosseisu liige ning on teinud koostööd selliste artistide ja bändidega nagu Sting, Eric Clapton, Mark Knopfler, George Harrison, David Gilmour, Magazine, The The ja Bono. Alates 1992. aastast on ta juhtinud muusikaõhtu saadet "Later... with Jools Holland", mis on eetris BBC2-s. Holland on sageli avaldatud autor ning sagedane külaline erinevates tele- ja raadiosaadetes. 2004. aastal andis ta koos Tom Jonesiga välja R&B muusika albumi.

Samuti juhib ta BBC Radio 2-s iganädalast raadiosaadet, mis ühendab külalisesinejad ja külalismuusikute esitatava elava muusika.


Amiodaroon

Amiodaroon on III klassi antiarütmikum, millega ravitakse erinevaid südame rütmihäireid.

Sellega ravitakse näiteks vatsakeste tahhükardiat ja virvendust, kodade virvendust ning paroksümaalset supraventrikulaarset tahhükardiat.

Amiodarooni, mis on bensofuraani derivaat, sünteesisid 1961. aastal angiinivastase ravimina ravimifirma Labazi laboris Belgia keemikud Tondeur ja Binon. Lisaks Euroopale sai ravim populaarseks ka Lõuna-Ameerikas. Argentina arst Mauricio Rosenbaum märkas ravimit kasutades, et see vähendas südamehaigete patsientide rütmihäireid. Rosenbaumi avastuste publitseerimise järel hakati ravimit laialdaselt kasutama südame rütmihäirete raviks.

See on enim kasutatav antiarütmikum maailmas, samuti Eestis, kus amiodarooni kasutab aastas keskmiselt 2600 patsienti. Amiodoroon on kantud Maailma Terviseorganisatsiooni (WHO) hädavajalike ravimite nimekirja.

Ravimit manustatakse tavapäraselt suukaudselt või intravenoosselt (veeni). Elustamiste käigus on seda vahel manustatud intraosteaalselt (luuüdisse).

Seda turustatakse näiteks raviminimede Cordarone, Amiokordin, Nexterone, Pacerone all.

Kõrvaltoimetest on sagedasemad kilpnäärme talitlushäired.


Marshall Wayne

Marshall Wayne (25. mail 1912 – 16. juuni 1999) oli USA vettehüppaja. Võitis kuld- ja hõbemedali Berliini olümpiamängudel 1936 aastal.

Marshall Wayne oli iseõppija ja tal puudus treener. Oma oskusi täiendas ta selle põhjal, mis talle öeldi, et teeb valesti.


Roman Svitan

Roman Hrõhorovõtš Svitan (ukraina keeles Роман Григорович Світан; sündinud 4. jaanuaril 1964 Makijivkas Ukraina NSV-s) on ukraina sõjaline ekspert ja endine sõjaväelane. Reservpolkovnik.

Roman Svitan teenis Ukraina õhuväes hävituslennuväe lendur-instruktorina.

2014. aastal töötas ta Donetski tsiviiladministratsiooni pea Serhi Taruta nõunikuna. Donbassi sõjas sattus Svitan separatistide kätte vangi. Pärast vangide vahetust naasis vangistusest.

Pärast Venemaa täieulatusliku sissetungi algust Ukrainasse veebruaris 2022 sai temast üks juhtivaid sõjalisi eksperte Ukraina telekanalites ja muus meedias.


Virginie Despentes

Virginie Despentes [viržin'i dep'ant] (kodanikunimega Virginie Daget; sündinud 13. juunil 1969 Nancys) on prantsuse feministlik kirjanik ja filmilavastaja. Tema 1994. aastal ilmunud esikromaan "Kepi mind" pälvis palju tähelepanu.

Oma teostes käsitleb ta sageli prostitutsiooni, pornograafiat ja elu vaesuses.

Enne kirjanikukarjääri algust teenis ta aastaid leiba seksitöötajana, samuti vabakutselise rokiajakirjaniku ja pornofilmikriitikuna.

2000. aastal valmis esimene Despentesi lavastatud film "Kepi mind" ("Baise-moi"), mis valmis tema samanimelise romaani põhjal.


Raketikompleks

Raketikompleks on teatud tüüpi rakettide funktsionaalselt ja tehnoloogiliselt omavahel ühendatud seadmete ja vahendite kogum, mis on mõeldud rakettide väljalennutamiseks, nende lennu juhtimiseks ja muude ülesannete täitmiseks.

Raketikompleksi koosseisu kuuluvad raketid, laskurseadeldised (stardiseadeldised), juhtimissüsteemid, tehnoloogilised ja abivahendid.

Raketikomplekside liigitus on sarnane rakettrelvastuse jaotusega.


Francisco Suárez

Francisco Suárez (5. jaanuar 1548 – 25. september 1617) oli hispaania jesuiidi preester, filosoof ja teoloog, üks olulisemaid skolastikuid.

Ta õppis Salamanca Ülikoolis ja õpetas hiljem Coimbra Ülikoolis.


Jeff Goldblum

Jeffrey Lynn Goldblum (sündinud 22. oktoobril 1952 West Homestead, Pennsylvania) on ameerika näitleja ja laulja.


Kolmainsus (Rubljov)

"Kolmainsus" on Andrei Rubljovi aastatel 1411 või 1425–1427 temperatehnikas maalitud ikoon, mida peetakse vene ikoonikunsti tippteoseks. See kujutab kolme inglit, kes ilmutasid end Aabrahamile Mamre tammikus, kuid ikooni on tõlgendatud kolmainsuse kujutisena.

Maali mõõtmed on 142 cm × 114 cm.

Ikooni säilitati 1929. aastast Tretjakovi galeriis Moskvas. Ikoon sai kahjustada 2022. aasta suvel, kui see viidi kolmeks päevaks Moskva lähedal asuvasse kirikusse. 15. mail 2023 anti ikoon Vladimir Putini korraldusel ning kunstiteadlaste ja restauraatorite tahte vastaselt üle Vene Õigeusu Kirikule ning seda hakatakse eksponeerima Sergijev Possadis asuvas Troitse-Sergi suurkloostris. 4.–18. juunini 2023 asub maal Moskvas Päästja Kristuse katedraalis.


Kaspia flotill

Kaspia flotill (vene keeles Каспийская флотилия) on Venemaa mereväe operatiivkoondis, mille tegevuspiirkond on Kaspia meri.

Peabaas asub Kaspiiskis.

Flotilli koosseisu kuulub mitu laevabrigaadi ja sõjalaevade divisjoni ning rannakaitsevägi. Suurtükikaatrite divisjon baseerub Astrahanis ja Mahhatškalas.

Flotilli juhataja on 2021. aastast kontradmiral Aleksandr Peškov.


Sajószentpéter

Sajószentpéter (saksa keeles Sankt Peter) on linn Ungaris Borsod-Abaúj-Zempléni komitaadis Kazincbarcika kreisis. Sajószentpéter asub Kazincbarcikast umbes 7 km idakagus ja Miskolcist ligikaudu 14 km põhjaloodes.

Asulat on ürikutes esmamainitud 1281. aastal. 19. sajandi teisel poolel rajati piirkonnas kivisöekaevandused ja ehitati klaasivabrik. Kaevandused ja klaasivabrik suleti 20. sajandi lõpul.

Sajószentpéter sai linnaõigused 1. märtsil 1989.


Mats Erdelli kabel

Mats Erdelli kabel on Taagepera kalmistu (ka Ala kalmistu) lõunapoolses otsas olev esimese eesti soost mõisniku Mats Erdelli perekonna kabel.

Püramiidja katusega kabeli lasi ehitada Mats Erdell ise. Selle nurkades on kiviseinad ja külgedel sepisaed. Kabeli keskel seisab suur kivitahvel kirjaga "Siin hingab rahhoga omma suure töteggemissest ja holekandmissest Sõnni peremees Rope mõisa Pfandhalter ja Pattkülmõisa Rentnik Matz Erdell – sündis Pöögle valla Erdo tallus essimesse Kristuse ülestõusmise pühha jutluse aial 1792 aastal, surnud Pattkülla mõisan 2-sel Detsembre kuu päwal 1847…".

Kabelisse on maetud lisaks Mats Erdellile tema naine Kärt, poeg Friedrich Bernhard ja teadaolevalt veel üks Matsi järglastest.


Sarkad

Sarkad on linn Ungaris Békési komitaadis, Sarkadi kreisi halduskeskus. Sarkad asub Rumeenia piirist 6 km kaugusel, Békéscsabast ligi 24 km idakirdes.

Ürikutes on Sarkadit linnaks nimetatud juba hiliskeskajal. 1. mail 1866 hävis suur osa linnast tulekahjus. Raudteeühenduse sai Sarkas 1871. aasta septembris. 25. aprillil 1887. kaotas Sarkad linnaõigused. 1. märtsil 1989 sai Sarkad linnaõigused tagasi.


Ian Wright

Ian Edward Wright (sündinud 3. novembril 1963) on endine Inglismaa jalgpallur ja ründaja.

Wright sõlmis esimese profilepingu Crystal Palace FC-ga 1985. aastal 21-aastaselt. Kuue hooaja jooksul klubis lõi ta 117 mänguga kokku 277 väravat, millega oli klubi kõigi aegade paremuselt kolmas väravakütt.

1991. aasta septembris sõlmis ta 2,5 miljoni naela eest lepingu Arsenal FC-ga, mis oli siis klubi rekord. Temast sai 1990. aastatel Arsenali üks olulisemaid mängijaid, kuus hooaega järjest oli ta klubi parim väravakütt. 1996. aasta novembris nimetati ta Premier League'is kuu mängijaks. Kui ta 1998. aastal lahkus, oli ta 185 väravaga Arsenali kõigi aegade parim väravakütt, sellest ajast alates on temast möödunud Thierry Henry.

Pärast Arsenali mängis ta lühimat aega klubides West Ham United FC, Nottingham Forest FC, Celtic FC ja Burnley FC. Ta lõpetas jalgpallurikarjääri 2000. aastal. Pärast seda on ta töötanud tele- ja raadiosaadete saatejuhina.


Splanhnopleuramesenhüüm

Splanhnopleuramesenhüüm (Mesenchyma splanchnopleurale) on struktuur, mis tekib embrüogeneesi käigus, kui lateraalplaadi mesoderm lõheneb kaheks kihiks. Sisekiht ehk splanhiline mesoderm (tsöloomiväline mesoderm) liitub endodermiga, moodustades splanhnopleura.


Endokardiaalsed torud

Endokardiaalsed torud ehk endokardiaalsed südametorud on embrüo paarilised piirkonnad, mis tekivad kolmanda rasedusnädala keskpaigaks ja koosnevad eellasrakkudest primitiivse südametoru arenguks. Need pärinevad lateraalplaadi mesodermist ja moodustuvad algselt angioblastiliste veresoonte kokkukasvamisel kummalgi pool embrüo keskjoont. Endokarditorud on väga lähedased eelsoolele.

Kui neljandal rasedusnädalal algab embrüo voltumine horisontaaltasandil, siis endokarditorud kohtuvad keskjoonel, et moodustada primitiivne südametoru, millest lõpuks saab endokard. Müokard moodustub südametoru ümbritsevatest mesodermirakkudest, epikard moodustub teistest rakkudest, tõenäoliselt neuraalharja rakkudest.


Primitiivne südametoru

Primitiivne südametoru ehk südametoru on südame arengu varaseim staadium.

Vere voolamise suunas koosneb see venoosurkest, primitiivsest kojast, primitiivsest vatsakesest, südamesibulast ja arterioostüvest.

See kujunevad algselt lateraalplaadi mesodermist. See tekib endokardiaalsete torudede liitumisel; inimesel alates embrüogeneesi 21. päevast.


Kodade virvendus

Kodade virvendus (AF, A-fib), tuntud ka kui kodade virvendusarütmia (KVA), kodade fibrillatsioon ja absoluutne arütmia, on südame rütmihäire, mille puhul tõmbuvad südamekojad kokku kiiresti ja ebaregulaarselt.

Häire puhul ei suuda südametööd juhtiv siinussõlm väljasaadetavaid elektriimpulse ehk siinusrütmi koordineerida, mis paneb südamekojad korrapärase kokkutõmbumise asemel virvendama – kodade kokkutõmbed toimuvad ebaregulaarselt, ebaühtlase kiirusega ja omavahel kooskõlastamata. Osalt kanduvad korrapäratud elektriimpulsid üle ka südamevatsakestele, pannes needki ebaregulaarselt kokkutõmbuma ning muutes seekaudu pulsi ebaregulaarseks. Kui tavapäraselt lööb süda umbes 60–90 minutis, siis kodade virvendusarütmia ajal võib löömisrütm tõusta 140–180 või 150-300 korrani minutis. KVA avaldub lühiajaliste episoodide ehk paroksüsmidena või püsiva, kroonilise haigusena.

See on üks sagedasemaid südame rütmihäireid, kusjuures selle esinemissagedus elanikkonnas on jätkuvalt tõusev.

Häire põhiline riskitegur on kõrge vanus. Samas on oluliseks peetud ka elustiili (suitsetamine, alkoholism, ülekaalulisus, vähene füüsiline aktiivsus, stress) ning varasemaid kroonilisi haiguseid nagu kõrgvererõhktõbi, südame isheemiatõbi, südamepuudulikkus, diabeet, uneapnoe ja kilpnäärme talitushäired. Sümptomid võivad puududa, kuid häire ajal võib esineda südamepekslemine, valu rinnus, peapööritust või nõrkus.

Kodade virvendus ei ole iseenesest eluohtlik, kuid selle tüsistustena võivad tekkida insult ja südamepuudulikkus. Insuldi riski on KVA diagnoosiga inimestel hinnatud umbes viis korda kõrgemaks tavapärasest.


Assa Abloy

Assa Abloy AB on Rootsi lukutootja. Ettevõte on müügikäibe põhjal maailma suurim lukutootja.

Ettevõte moodustati 1994. aastal, kui eraldusid Assa AB ja Securitas AB. Seejärel liitus Assa Soome ettevõttega Abloy Oy.


Davõd Tšerkaskõi

Davõd Janovõtš Tšerkaskõi (ukraina keeles Давид Янович Черкаський, 23. august 1932 – 30. oktoober 2018) oli Nõukogude ja Ukraina animafilmide režissöör ja stsenarist. Ta tegi Kõjivnaukfilmile mitmeid animatsioonipilte.


Süü–häbi–hirmu spekter kultuurides

Kultuuriantropoloogias sai erinevate kultuuride liigitamine kas süü-kultuur, häbi-kultuur või hirmu-kultuur tuntuks tänu Ruth Benedicti raamatule "Krüsanteem ja mõõk", kus ta kirjeldas Ameerika kultuuri kui "süü-kultuuri" ja Jaapani kultuuri kui "häbikultuuri". (Kultuuri asemel võib kasutada ka väljendit "ühiskond").

Erinevused kultuuride vahel tekivad vastavalt sellele kuidas valitsus ja inimesed ise reguleerivad inimeste käitumist seaduste, ärireeglite või sotsiaalse etiketiga. Seda klassifikatsiooni on rakendatud eriti nn "apollonlikele" ühiskondadele, sorteerides neid vastavalt emotsioonidele, mida nad kasutavad üksikisikute (eriti laste) kontrollimiseks ja sotsiaalse korra säilitamiseks, meelitades neid normidele allumisele ja vastavusele.

Süü-kultuuris hoitakse kontrolli inimeste üle tekitades hukkamõistetud käitumisviiside eest süütunnet. Süü maailmavaade keskendub seadusele ja karistusele. Karistada võib saada kas praeguses või järgmises elus. Sellises kultuuris elav inimene võib küsida: "Kas mu käitumine on õiglane või ebaõiglane?" Selline kultuur rõhutab ka individuaalset südametunnistust.

Häbi-kultuuris on kontrollivahendiks häbi sisendamine ja sellega kaasnev ähvardus saada teiste poolt tõrjutud. Häbi (millega seondub ka mõiste "Au") maailmavaade otsib "au tasakaalu" ja võib viia kättemaksu dünaamikateni. Sellises kultuuris elav inimene võib küsida: "Kas ma näen välja häbiväärne, kui ma teen X?" või "Kuidas inimesed mind vaatavad, kui ma teen Y?" Häbikultuurid põhinevad tavaliselt uhkuse ja au mõistetel. Sageli on olulised inimeste teod.

Hirmuühiskonnas hoitakse kontrolli tekitades inimestes hirmu oma teo tagajärgede ees. Hirmu maailmavaade keskendub füüsilisele domineerimisele. Sellises kultuuris elav inimene võib küsida: "Kas keegi teeb mulle haiget, kui ma seda teen?"


Mahinur Özdemir

Mahinur Özdemir (sündinud 7. novembril 1982 Schaerbeekis) on endine Belgia poliitik ning Türgi diplomaat ja poliitik. Ta on noorim ja esimene naissoost parlamendiliige, kes kannab hidžaabi. Ta visati Humanistlikust Demokraatlikust Keskerakonnast (cdH) välja Armeenia genotsiidi eitamise eest 2015. aastal. Ta oli aastatel 2020–2023 Türgi suursaadik Alžeerias. Ta on 4. juunist 2023 Türgi pere- ja sotsiaalteenuste minister.


Werner von Siemens

Helilooja kohta vaata artiklit Ernst von Siemens.

Ernst Werner Siemens (aastast 1888 von Siemens; 13. detsember 1816 – 6. detsember 1892) oli saksa elektriinsener, leiutaja ja ärimagnaat. Siemensi järgi on nimetatud SI-süsteemi juhtivuse mõõtühik siimens. Ta rajas omanimelise elektri- ja telekommunikatsiooniettevõtte Siemens.


Konrad Zuse

Konrad Ernst Otto Zuse (22. juuni 1910 – 18. detsember 1995) oli saksa tsiviilehitusinsener, informaatika teerajaja, leiutaja ja ärimees. Tema suurim saavutus oli maailma esimene programmeeritav arvuti. Töötav programmeeritav Turingu-täielik arvuti Z3 hakkas tööle mais 1941. Tänu arvutile Z3 ja selle eelkäijatele peetakse Zuset vahel tänapäevase arvuti leiutajaks.

Aastal 1941 asutas ta ühe esimestest arvutifirmadest, mis tootis esimese kaubanduslikul eesmärgil kokku pandud arvuti Z4. Aastatel 1943–1945 leiutas ta esimese kõrg-programmeerimiskeele Plankalkül. Aastal 1969 kirjeldas ta oma raamatus "Rechnender Raum" ("Arvutusruum") arvutitele üles ehitatud maailma.

Zuse sai oma karjääri alguses rahastust perekonnalt ja ettevõtlustuludest, kuid aastast 1939 oli tal Natsi-Saksamaa valitsuse toetus. Teise maailmasõja tõttu ei märgatud tema töid eriti Suurbritannias ega Ameerika Ühendriikides.


Kühne Logistics University

KLU (Kühne Logistics University) on Saksamaal Hamburgis asuv riiklik akrediteeritud ülikool, mis koolitab tugeva protsessilise mõtteviisi ja oskustega juhte, võttes aluseks ülikooli peamised pädevusvaldkonnad nagu digitaalne ümberkujundamine, jätkusuutlikkus ja ettevõtlus. Kühne Sihtasutuse toetusel edendab KLU oma teadus- ja õppetegevuse kaudu eelkõige logistikat ning tarneahela juhtimist.


2023. aasta Vormel 1 hooaeg

2023 FIA Vormel 1 maailmameistrivõistlused olid 74. Vormel 1 hooaeg, mille käigus selgitati välja nii sõitjate kui konstruktorite maailmameister. Tegemist oli maailma kõrgeima taseme võistlusega vormelivõidusõidus, mida korraldas Rahvusvaheline Autoliit (FIA). Hooaeg algas 5. märtsil 2023 Bahreini grand prixga ning lõppes 26. novembril 2023 Abu Dhabi grand prixga.

Maailmameistrid selgitati nii sõitjate kui konstruktorite arvestuses. Max Verstappen kindlustas kolmanda meistritiitli Katari grand prix sprindisõidu järel. Red Bull Racing suutis kaitsta tiitlit konstruktorite arvestuses, kui kindlustas oma kuuenda (järjestikuselt teise) meistritiitli Jaapani grand prix järel.


Rakettrelvastus

Rakettrelvastus on maa-, õhu- või meresihtmärkide hävitamiseks ette nähtud mitmesuguste raketikomplekside kogum. Kaugrelva, millega hävitusvahendid toimetatakse sihtmärgini reaktiivmootori või rakettmootoriga varustatud mehitamata lendkeha (rakettide) abil, nimetatakse rakettrelvaks.


Barvihha

Barvihha (vene keeles Барвиха) on alevik Venemaal Moskva oblasti Odintsovo linnaringkonnas. Barvihha asub Moskvast läände jäävas piirkonnas, mida tuntakse Rubljovkana.

Aleviku territooriumil asuvad kaubandus- ja spaakeskus, sanatoorium Barvihha, Venemaa presidendi puhke- ja ravikeskus.

Nõukogude Liidu ajal asusid Barvihhas kõrgete riigiametnike ja intelligentsi tuntud esindajate suvilad. 1990. aastail lisandusid uusrikaste luksuslikud villad.

Barvihhast kaks kilomeetrit põhja suunas asub samanimeline küla.


Francisco Largo Caballero

Francisco Largo Caballero (15. oktoober 1869 Madrid – 23. märts 1946 Pariis) oli Hispaania ametiühingutegelane ja poliitik, ta oli Hispaania Sotsialistliku Tööpartei liige. Ta oli 4. septembrist 1936 kuni 17. maini 1937 Hispaania peaminister.

Ta oli ametiühingutegelane, osales ehitustööliste esimesel streigil 1890. aastal, astus Hispaania Sotsialistliku Tööpartei ridadesse aastal 1894. Osales 1917. aastal üldstreigi korraldanud komitee tegevuses, mille eest mõisteti eluaegne vangistus, milda hakkas kandis 1917. aastal. Cartagena vanglas. Aasta hiljem valiti ta aga Cortese (parlamendi) saadikuks ja vabastati vanglast. Kindral Miguel Primo de Rivera diktatuuri ajal toetas ta koostööd režiimiga, et säilitada võimalus ametiühingute seaduslikuks tegevuseks, oli ta riiginõunik (vastupidisel ametikohal oli teine sotsialistlik liider, Indalecio Prieto). Aastatel 1908-1918 oli ta Tööliste Pealiidu asepresident ja 1918-1937 peasekretär. 1930. aastal sai temast monarhia kukutamist ette valmistanud revolutsioonikomitee liige, mille eest ta sama aasta detsembris arreteeriti.


Industrieviertel

Industrieviertel ([ɪndʊsˈtʁiːˌfɪʁtl̩]; eesti: Tööstusveerand; slovaki: Priemyselná štvrť) või Viertel unter dem Wienerwald ([ˈfɪʁtl̩ ʊntɐ deːm ˈviːnɐvalt]; slovaki: štvrť pod Viedenským lesom) on Alam-Austria neljast veerandikust kagupoolseim. See külgneb põhjas Viini ja Weinvierteliga, läänes Mostvierteliga ning lõunas ja idas vastavalt Steiermargi ja Burgenlandi liidumaadega. Wienerwald moodustab läänepoolse loodusliku piiri ja sellest tuleneb ka alternatiivne nimi "Veerandik Wienerwaldi all".

Alates poliitiliste ringkondade moodustamisest 1868. aastal ei ole Alam-Austria veerandikel enam seaduslikku alust ja need on puhtalt maastikulised nimed. Tänapäeval esindavad Tööstusveerandit Wienerwaldi ja Viini Alpide (Wiener-Alpen) ringkonnad.


Marchfeld

Marchfeld (Morava väli) on Viini nõo põhjaosa, mis on Ida-Alpide ja Lääne-Karpaatide vaheline settenõgu.


Endel Kriisa

Endel Kriisa (24. veebruar 1927 – 2020) oli Eesti kaitseväe veteran.

1944. aastal pärast kooliasutuse sulgemist otsustas Endel astuda Saksa abiteenistusse. Suvel oli kogunemine Pärnus, kust suunati ta edasi koos kaaslastega Riia lähistele. Seal kaevasid nad kaevikuid ja olid abiks raudtee ehitustöödel. Haigestus aga kollatõppe ja oli haiglas. Pärast haiglast vabanemist hakkasid koos kahe kaaslasega omaalgatuslikult lääne poole sõitma rongides jänestena. Pärast vintsutusi ja segadusi, milles osaliseks põhjuseks olid puudujäägid võõrkeeleoskuses, suunati Neuhammeri laagrisse ja siis Hradisko allohvitseride koolitusele, seal kohtus ta Endel Vaheriga (hiljem tunti teda Vello Salona).

Sealt sattus 1945. aasta aprillis Sileesia rindel kohe pioneerpataljoni koosseisus eesrindele. Mai algul algas segane ja ohtlik taganemise ja taandumise tee. See oli kaootiline, täis ohte ja teadmatust, ka nälga. Väga raskeid olukordi, kus tuli olla reaalselt mahalaskmisel oli kaks. Üks neist Tšehhimaal, kus tuvastati õlavarrel veregrupimärgi järgi tema kuulumine Saksa armeesse, kuid päästis viimasel hetkel kohale jõudnud Tšehhi sõjaväelane, kes käskis kinnivõetud viia kogunemislaagrisse. Tšehhis oli suhtumine eriti jube ja jõhker, ka tuli kokkupuuteid pommitamiste ja muu hävinguga. Mingil hetkel oli veel võimalus Briti tsooni saada ja seda üritasid nad mõne kaaslasega ka kasutada, kuid sattusid kokku Vene sõjaväelastega, kes nad ikkagi ida poole suunasid. Nii sattus Endel selle asemel, et lubatud kodumaale jõuda, hoopis NKVD laagrisse, kus üleöö tekkis relvastatud valve koos verekoertega ja liikumiskeeld.

Edasi viidi asukad Kaliningradi laagrisse, mis oma oludelt oli siiski suhteliselt inimlik normaalse laagriülema tõttu, kuid oli nälga ja jõhkrat vägivalda ikkagi. Edasi tuli Podolski laager, mis oli tõeline õudus. Väga valusa faktina rääkis Endel, kuidas ta väga kõrges palavikus rongivagunis ja liikumisvõimetuna tahtis juua ning pani vana konservipurgi vaguniaknast välja ja mille vene sõdur käest ära lõi. Laagrisse jõudmist ta enam ei mäletanud. Ta oli haige ja olukord oli väga kriitiline. Vaatamata väga ebainimlikele tingimustele laagris (27-kraadilise külmaga metsatööd, magamine paljal tsementpõrandal, nälg, ülekuulamised öösiti) pidas ta kuidagi vastu ja 1946. aasta alguses toodi nooremad poisid Tallinna Kopli Pitsi tööpataljoni.

Eesti töötati Bekkeri ja Miinisadama ehitusel, hiljem Kilingi-Nõmme kandis metsatöödel. Alles 1950. aasta novembris sai ta vabaks kui repatrieeritu. Selle tõendi tõttu oli tal välistatud hariduse jätkamine ja ka töö leidmine oli raske. Viimaks sai ta tööle tehasesse "Volta", kus töötas kuni pensionile jäämiseni. Alguses oli oma kodukoha külastamine Tartumaal Pangodi vallas tööpataljoni järgselt keeruline, oli tunda valvet ja umbusku. 1946. aastal suri ta isa, kuid matusele minek ei tulnud kõne allagi.


Tambet Mumma

Tambet Mumma on muusikaagentuuri Moonwalk kaasasutaja ja tegevjuht. Ta on Stefani, Getter Jaani ja teiste Moonwalk artistide mänedzer.

Tambet Mumma valiti EMEA galal (Eesti Muusikaettevõtluse auhinnad) 2023. aasta muusikamänedzeriks.


Veskimetsa kivikülv

Veskimetsa kivikülv on kivikülv Tallinnas, Haabersti linnaosas Veskimäel, Tallinna Loomaaia territooriumil.

Kivikülv asub Veskimetsa laialehise salumetsa all maa-alal pikkusega 900 m ja laiusega 350 m. Siia on jääaja mandriliustik ja hilisem rannaäärne rüsijää kuhjanud hulga eri suurusega rändrahne. Kümne rändrahnu ümbermõõt on üle 10 meetri. Peaaegu kõik rahnud on sammaldega kaetud.

Kivikülv on võrdlemisi suur, umbes 16 hektarit.

Juurdepääs Veskimäele ja kivikülvile on avatud ainult loomaaia poolt.

Kivikülvi tutvustab Veskimäe peal asuv 2018. aastal loodud elurikkuse püsinäitus ja õpperada. Paljude rändrahnude juures on sildid kivimi nimetusega. Püsinäitus kajastab piirkonna geoloogilist ja kultuurilist ajalugu ning kirjeldab põhjalikult rahnude peal kasvavaid samblaid.

Kivikülvi lähedal asub lühike Kivikülvi tänav.


Mesoderm

Mesoderm on embrüoblasti keskmine looteleht. See on kõigi loomade, välja arvatud käsnade, ainuõõssete ja kammloomade, embrüol.


Embrüoblast

Embrüoblast on blastotsüsti osa, millest areneb embrüo.

Inimesel toimub embrüorakkude diferentseerumine embrüoblastiks ja trofoblastiks embrüogeneesi umbes 4. päev.

Embrüoblastist saadakse embrüonaalseid tüvirakke.


Novaja Tavolžanka

Novaja Tavolžanka on küla Venemaal Belgorodi oblastis Šebekino rajoonis.

Küla asub umbes 3,5 km kaugusel .


Punane sametkook

Punane sametkook ehk Red Velvet on magustoit, mis on tuntud oma punase värvi, niiske tekstuuri ja maitse poolest. Tegemist on klassikalise Ameerika koogiga, mis on aastate jooksul kogunud laialdast tuntust nii Ameerika Ühendriikides kui ka mujal maailmas.


Nukutööstus Läänela

Nukutööstus Läänela oli 1933. aastal Nõmme linnas pereärina asutatud ettevõte, mille eestvedaja oli Cäcilie Tehve.


Pedro Raul

Pedro Raul Garay da Silva (sündinud 5. novembril 1996 Porto Alegres) on Brasiilia jalgpallur, kes mängib ründajana Mehhiko kõrgliigaklubis Toluca.

Ta alustas klubikarjääri Brasiilia klubis Esporte Clube Cruzeiro.

2017. aasta septembris liitus Pedro Raul Portugali klubiga Vitória de Guimarães, kuid ta sai mänguaega vaid klubi reservmeeskonnas Portugali esiliigas. 2019. aasta jaanuaris naasis ta Brasiiliasse, kui liitus laenulepingu alusel Brasiilia esiliigaklubiga Atlético Goianiense. 2019. aastal võitis ta klubiga Goiási osariigi meistrivõistlused ja kindlustas klubiga pääsu Brasiilia kõrgliigasse.

2020. aasta jaanuaris sõlmis Pedro Raul lepingu Brasiilia kõrgliigaklubiga Botafogo. 2020. aasta hooajal lõi ta Brasiilia kõrgliigas 25 mänguga seitse väravat.

2021. aasta veebruaris siirdus Pedrol Raul Jaapani kõrgliigaklubisse Kashiwa Reysol. Seal ta aga kindlaks põhimängijaks ei kujunenud. 2021. aasta teises pooles mängis ta Kashiwa Reysolist laenul Mehhiko kõrgliigaklubis FC Juárez. 2022. aastal oli ta laenul Brasiilia kõrgliigaklubis Goiás. 2022. aasta oli Pedro Rauli jaoks väga edukas, kui ta lõi Brasiilia kõrgliigas 19 väravat ja valiti liigahooaja sümboolsesse koosseisu.

2022. aasta detsembris sõlmis ta püsiva lepingu Brasiilia kõrgliigaklubisga Vasco da Gama. 2023. aasta esimene pool tema jaoks Vasco da Gamas mämngides Brasiilia kõrgliigas nii edukas enam ei olnud kui eelmine hooaeg, kui 12 mänguga lõi ta vaid kaks väravat. 2023. aasta juulis siirdus ta Mehhiko kõrgliigaklubisse Toluca.


Tinki vinkiinikhape

Tinki vinkiinikhape (IUPAC nimetus tsükloprop-2-een karboksüülhape) on mükotoksiin, mida leidub mõnedes seentes, nagu näiteks Russula subnigricans.

Allaneelamisel põhjustab molekul teadaolevalt rabdomüolüüsi.

Hiirtel on selle molekuli suukaudne LD50 2,5 mg/kg ja mürgistusele viitab seerumi kreatiinfosfokinaasi aktiivsuse suurenemine.


Muuseumikaart

Muuseumikaart on Eesti muuseumiühingu asutatud Eesti muuseumide digitaalne ühispilet, mis võeti kasutusse 2023. aasta aprillis. Isikustatud muuseumikaart kehtib 12 kuud alates esimesest muuseumikülastusest ning sellega pääseb piiramatult enam kui 100 muuseumisse ja enam kui 500 näitusele. Muuseumikaardiga on liitunud muuseume üle Eesti, sh kõik Tartu muuseumid.

Muuseumikaardi hind on 59,99 eurot. Muuseumikaardi tulud jaotatakse muuseumidele külastuste arvu ja piletihinna alusel. Esimese muuseumikaardi omanik on Sirje Karis ning esimese aasta järel oli muuseumikaardi omanikke kokku üle 14 000.


Schneeberg (Alam-Austria)

Schneeberg ([ˈʃneːbɛɐk]) oma 2076 m kõrguse Klosterwappeni tipuga on Alam-Austria kõrgeim mägi ning Alpide idapoolseim ja põhjapoolseim mägi, mis ületab 2000 m. Tegemist on omanäolise lubjakivimassiiviga, mille kolmel küljel on järsud nõlvad.

Schneeberg on üks Põhja-Lubjakivialpidest Alam-Austria ja Steiermargi vahelisel piirialal Austria idaosas. Seda ja Raxi (2007 m) u. 13 km edela pool peetakse ühiselt Wiener Hausbergeks (Viini "kohalikud mäed"). Rikkalikud karstiplatood on alates 1873. aastast pakkunud Viinile 120 km pikkuse torujuhtme kaudu joogivett ja väidetavalt on see maailma parim joogivesi.

Selgetel päevadel on Schneeberg hästi näha Viini osadest, mis asuvad linnulennult umbes 65 km kaugusel, Bratislavast Slovakkias ja isegi Babí Lomist Brno kohal, mis asub 180 km kaugusel. Schneeberg on üle 1500 m kõrgune tipp, mis ületab ülimalt silmapaistva tipu (1500) piiri.

Nüüdseks üle 100 aasta vana hammaslatt-raudtee, Schneebergi raudtee, tõuseb 1800 m kõrgusele, vähendades tippuminekut tunni või kaheni. Jalutajatele on ka mitmeid teisi marsruute, sealhulgas Puchberg am Schneebergi kuurortlinnast idas või Höllentalist lõunas. Schneebergi põhjaküljel on tõusuteena Fadensteig. Kogenud matkajatele on tee üle Fadensteigi väärt. Fadensteigi alguspunkt on Edelweißhütte Fadensattelil 1235 m kõrgusel.

Tipuplatool on mitmeid mägimajakesi, mida külastavad igal aastal tuhanded jalutajad, mägironijad ja isegi mägiratturid. Seal on palju suusaradu, mõned neist väga järsud, millest kuulsaim viib üle Breite Riesi.


Kahevõistlus olümpiamängudel

Kahevõistluses taliolümpiamängudel on võisteldud alates 1924. aastast, seega on kahevõistlus olnud kõikide taliolümpiamängude kavas.


Tarmo Teedumäe

Tarmo Teedumäe (sündinud 29. septembril 1970 Tallinnas) on eesti arhitekt.

Volitatud arhitekt-ekspert tase 8. Eesti Arhitektide Liidu liige alates 1997. aastast.


Vaidlusalune territoorium

Vaidlusalune territoorium, ka piirivaidlus, on territoorium (regioon, piirkond, paikkond), mille riiklik kuuluvus on kahe või enama riigi territoriaalne vaidlus.


Maavärinakindlad konstruktsioonid

Maavärinakindlad ehk aseismilised konstruktsioonid on ehitised või rajatised, mille projekteerimise ja ehitamise protsessis on võetud arvesse maavärinate tekitatavate võimalike kahjude vähendamist. Ühtki ehitist ei ole võimalik teha täielikult maavärinate kindlaks, seega maavärinate inseneeria keskendub neist tulenevate kahjude vähendamisele.

Ehitusinsenerid ja arhitektid on avastanud ja järginud lihtsaid printsiipe maavärinakindlate konstruktsioonide loomisel, ehitisi ja rajatisi projekteeriti nii, et need oleks madalad, väga jäigad ja tugevad. Ka juba varem rakendati keerulisemaid maavärina kindlaid ehitusmeetodeid, näiteks Autuni linna lähistel asuva Vana-Rooma amfiteatri disainimisel ja konstrueerimisel, kus kasutati poolkaare kujulist tühimikega vundamenti, et summutada ja mööda suunata seda mõjutavaid seismilisi laineid.


Bruno Valdez

Bruno Amílcar Valdez Rojas (sündinud 6. oktoobril 1992 Fernando de la Moras) on Paraguay jalgpallur, kes mängib kesk- või paremkaitsjana Argentina kõrgliigaklubis Boca Juniors ja Paraguay jalgpallikoondises.

Ta alustas klubikarjääri Paraguay klubis Club Sol de América, mille põhimeeskonnas debüteeris ta Paraguay kõrgliigas 2011. aastal. Aastatel 2014–2016 mängis ta Paraguay klubis Cerro Porteño ning tuli 2015. aasta Apertura-hooajal klubiga Paraguay meistriks.

Aastatel 2016–2022 mängis Valdez Mehhiko kõrgliigaklubis Club América. 2018. aasta Apertura-hooajal tuli ta klubiga Mehhiko meistriks. 2018/19. Apertura- ja Clausura-hooaegadel valiti Valdez Mehhiko kõrgliiga hooaja sümboolsesse koosseisu.

2023. aasta jaanuaris sõlmis ta kolmeaastase lepingu Boca Juniorsiga.

Paraguay jalgpallikoondises tegi Valdez debüüdi 6. juunil 2015 sõprusmängus Hondurase vastu. Koondisekarjääri esimese värava lõi ta 23. märtsil 2017 MM-i valikmängus Ecuadori vastu. Ta on kuulunud Paraguay koondisse 2015. aasta Copa Américal, 2016. Copa América Centenariol ja 2019. aasta Copa Américal.


BRDM-1

BRDM-1 (vene keeles Бронированная Разведывательная Дозорная Машина, Bronirovannaja Razvedõvatelnaja Dozornaja Mašina ehk Soomustatud luulepatrullsõiduk) on Nõukogude Liidu amfiibne luuresoomuk. Tegu oli Nõukogude Liidu esimese sihtotstarbelise luuremasinaga pärast soomusautot BA-64. BRDM-1 konstrueeriti soomustransportöör BTR-40 šassiile ja ülekandeseadmele ning see on maailma esimene omatüüpi masin.

Kui BRDM-1 1957. aastal kasutusele võeti, oli selle põhiline eelis BTR-40 ees amfiibsus. Veel üheks unikaalseks omaduseks sõiduki disainis olid kaks paari kettajamiga abirattaid, mida sai alla lasta, et pakkuda mudasel maastikul täiendavat veojõudu. Soomukit toodeti aastani 1966, mil seda oli üle maailma kasutuses ligi 10 000. Aastal 1962 võeti relvastusse BRDM-2, millel on võimsam mootor ning paremad amfiibomadused.


Etnogenees

Etnogenees (vanakreeka keelest ἔθνος (éthnos) ehk rahvus ja γένεσις (génesis) ehk algus) on hõimu või rahva kujunemine.


Chätrin Bagala

Chätrin Bagala (22. august 1967 Pärnu – 6. juuni 2012 Ungari) oli ungari taustaga Eesti filminäitleja. Ta mängis peaosa filmis "Karoliine hõbelõng" (1984).


Sikambrid

Sikambrid oli germaani hõim, mis Rooma ajal paiknes Reini jõe idakaldal, tänapäeva Saksamaal, Hollandi piiri lähedal. Sikambre mainis esimesena Julius Caesar, kes nimetas neid germaanideks, kuid ei täpsustanud selle definitsiooni.

Ei ole teada, kas sikambrid rääkisid mõnda germaani keelt või keldi keelt, kuna nad elasid n-ö Nordwestblocki piirkonnas, kus need kaks keelerühma kohtusid ning avaldasid mõlemad mõju. Kolmandaks sajandiks oli sikambrite ning nende naabrite aladest saanud frankide territoorium. Sikambrid olid selleks ajaks liikunud Rooma aladele.


Rax

Rax on mäestik Põhja-Lubjakivialpides Austria Alam-Austria ja Steiermargi liidumaade piiril. Selle kõrgeim tipp on Heukuppe (2007 m). Rax koos lähedalasuva Schneebergiga on traditsiooniline mägironimis- ja mägijalutusala ning seda kutsutakse Wiener Hausbergeks (Viini kohalikud mäed). Neid eraldab sügav Höllental ("Põrguorg").

Köisraudtee Raxseilbahn, mis algab mägede kirdejalamilt Hirschwangist ja oli esimene Austrias (ehitamine algas 1925. aastal), viib külastajad u. 1500 m kõrgusele ulatuslikule Raxi kõrgplatoole. See piirkond on Alam-Austria ja Viini matkajate lemmik. Platoo järsud küljed pakuvad erineva raskusastmega ronimisreise. Neid mägiradu (steige) ja alpihütte (hütten), mis pakuvad lihtsat majutust, on ehitanud ja neid hooldavad erinevad Austria Alpiklubid. Need püstitati 19. sajandi lõpus ja 20. sajandi alguses.


Ötscher

Ötscher on 1893 meetri kõrgune silmapaistev tipp Alam-Austria edelaosas. Selle nimi on slaavi juurtega ja tõlgituna umbes kui "isa" deminutiiv. Ötscheri piirkond kuulub Ybbstali Alpidesse, mis on osa Põhja-Lubjakivialpidest. Lilienfeldi ja Scheibbsi ringkondade vaheline piir kulgeb otse üle tipu.


Dürrenstein (Ybbstali Alpid)

Dürrenstein (1878 m) on mägi Alam-Austrias Ybbstali Alpides. See asub Lunz am See vallas ja on üks piirkonna kõrgeimaid tippe.


Kahhovka veehoidla

Kahhovka veehoidla (ukraina Каховське водосховище) oli veehoidla Lõuna-Ukrainas Dnipro jõe alamjooksul. See rajati 1950ndatel ja hävis sõjategevuses 2023. aastal.

Kahhovka veehoidla oli üks kuuest suurest veehoidlast Dnipro jõe kaskaadis. Veehoidla ulatus Zaporižžjast Nova Kahhovkani, selle pikkus oli 230 km ning see paiknes Zaporižžja, Dnipropetrovski ja Hersoni oblastite aladel.

Kahhovka veehoidla oli Lõuna-Ukraina peamine veevarustuse allikas. Veehoidlast said alguse Kahhovka kanal, Põhja-Krimmi kanal ja Dnipro-Krõvõi Rihi kanal. Selle veega varustati Nikopol-Mangantsevi tööstuskompleksis asuvate kaevanduste, ettevõtete, linnade ja alevite veevarustussüsteeme. Veehoidla ääres asuvad Nikopoli, Enerhodari ja Kamianka-Dniprovska linnad koos jõesadamatega.


Gedson Fernandes

Gedson Carvalho Fernandes (sündinud 9. jaanuaril 1999 São Tomés) on Portugali jalgpallur, kes mängib poolkaitsjana Türgi kõrgliigaklubis Beşiktaş.

Fernandes sündis Portugali endises koloonias São Tomé ja Príncipes. 2009. aastal liitus ta Lissaboni Benfica noorteakadeemiaga Portugalis. Hooajal 2016/17 debüteeris ta klubi reservmeeskonnas Portugali esiliigas. Klubi põhimeeskonnas debüteeris ta 7. augustil 2018 UEFA Meistrite Liiga eelringi mängus Fenerbahçe vastu. Nädal aega hiljem korduskohtumises võõrsil lõi ta Fenerbahçe vastu värava. Hooajal 2018/19 tuli Fernandes Benficaga Portugali meistriks.

2020. aasta jaanuaris läks ta Benficast 18-kuuks laenule Inglismaa kõrgliigaklubisse Tottenham Hotspur. Seal ta piisavalt mänguaega ei saanud ning 2021. aasta jaanuaris läks ta hooaja lõpuni laenule Türgi kõrgliigaklubisse Galatasaray. Hooaja 2021/22 esimeses pooles mängus ta taas Benficas. Sama hooaja teises pooles oli ta laenul Türrgi kõrgliigaklubis Çaykur Rizespor.

2022. aasta juulis siirdus Fernandes püsiva lepingu alusel Beşiktaşi. Beşiktaşega sõlmis ta nelja-aastase lepingu.

Aastatel 2014–2021 mängis Fernandes Portugali noortekoondistes. 2016. aastal tuli ta Portugali kuni 17-aastaste koondisega Euroopa omavanuste meistriks. Portugali jalgpallikoondises debüteeris Fernandes 6. septembril 2018 sõprusmängus Horvaatia vastu, kui tuli vahetusest sisse mängu lõpuminutitel.


Hakan Fidan

Hakan Fidan (sündinud 17. juulil 1968 Ankaras) on Türgi poliitik, diplomaat ja luureohvitser, ta on Õigluse ja Arengu Partei liige. Ta tegutses aastatel 2010–2023 Türgi julgeolekuteenistuse juhina. Ta on 2. juunist 2023 Türgi välisminister.


Veider näsanahkis

Veider näsanahkis (Schizopora paradoxa) on klassi Agaricomycetes kuuluv kandseente liik.

Veider näsanahkis on seene endine nimii ja see kuulus näsanahkise perekonda.


Wormsi konkordaat

Mitte segi ajada Wormsi sinodiga (1076) ega Wormsi riigipäevaga.

Wormsi konkordaat oli leping katoliku kiriku ja Saksa-Rooma Riigi vahel, millega lepiti kokku piiskoppide ja abtide nimetamise kord. Konkordaadi allkirjastasid 23. septembril 1122 Wormsis (tänapäeva Saksamaal) paavst Calixtus II ja keiser Heinrich V ning sellega lõppes 11. sajandi keskpaigast väldanud investituuritüli ehk riigi ja kiriku vaheline konflikt vaimulike ametisse nimetamise üle.

Wormsi konkordaadi allkirjastamisega loobus Heinrich V õigusest pühitseda piiskoppe ja abte sõrmuse ja piiskopisauaga ametisse ning edaspidi hakkas nende nimetamisel kehtima kirikuõigus. Callixtus andis omalt poolt keisrile ja tema ametnikele õiguse viibida valimistel kohal ning vaidlustatud tulemuste korral sekkuda. Keisrile jäi õigus korraldada piiskoppidele ja abtidele eraldi tseremoonia, kus keiser esindas vaimulikele antavat maad.


Kastiilia kuningriik

Kastiilia Kuningriik (hispaania keeles Reino de Castilla, ladina keeles Regnum Castellae) oli keskaegne riik Pürenee poolsaarel. Ilmselt tuleb Kastiilia nimi piirkonna linnustest (hispaania keeles castillo). Kastiilia Kuningriigi eelkäija oli Leóni Kuningriigi idaosas asunud Kastiilia krahvkond. Kümnendal sajandil hakkasid kohalikud krahvid enda autonoomiat kasvatama ning 1065. aastal sai Kastiilia Kuningriigist eraldi riik. Aastatel 1072–1157 olid Kastiilia ja Leon taas üks riik ning aastast 1230 Kastiilia enam eraldi riik ei olnud. Kastiilia kuningad korraldasid Põhja-Pürenee poolsaarele vallutusretki ning laiendasid enda alasid Al-Ándalusi moslemite arvel. Kastiilia ja Leoni kuningriikide ning nende lõunapoolsete vallutuste ühendnimi on Kastiilia Kroon. Hiljem hakkasid selle alla kuuluma ka ülemerevaldused.


Taimeterraarium

Taimeterraariumid on väikesed, kinnised ökosüsteemid. Taimeterraariume võib vaadelda kui mini-kasvuhooneid. Terraariumi konteinerid on tavaliselt läbipaistvast materjalist nagu nt. klaas või plastik.


Maycon

Maycon de Andrade Barberan (sündinud 15. juulil 1997 São Paulos) on Brasiilia jalgpallur, kes mängib poolkaitsjana Brasiilia kõrgliigaklubis Corinthians.

Ta alustas Corinthianses ka klubikarjääri. Corinthianse noorteakadeemiaga liitus ta 2009. aastal. Klubi põhimeeskonnas debüteeris ta 2016. aasta veebruaris. 2016. aasta teises pooles oli ta laenul Brasiilia kõrgliigaklubis Ponte Preta. 19. oktoobril 2016 lõi ta 3:0 võidumängus oma esimese värva Brasiilia kõrgliigas. 2017. aastal kuulus Maycon Corinthianse põhikoosseisu ning tuli samal aastal klubiga Brasiilia meistriks.

2018. aasta juunis sõlmis Maycon viieaastase lepingu Ukraina kõrgliigaklubiga Donetski Šahtar. Hooaegadel 2018/19 ja 2019/20 tuli ta Šahtariga Ukraina meistriks.

2022. aasta märtsis naasis Maycon Šahtarist laenule Corinthiansesse.

Aastatel 2013–2020 mängis Maycon Brasiilia noortekoondistes.


Warmia

Mitte segi ajada Warmia-Masuuria vojevoodkonnaga.

Warmia (poola keeles Warmia, ladina keeles Varmia või Warmia, saksa keeles Ermland, Warmia murrakus Warńija, leedu keeles Varmė, preisi keeles Wārmi) on ajalooline ja etnograafiline piirkond Poola põhjaosas, osa ajaloolisest Preisimaast. Ajaloolised pealinnad on Frombork ja Lidzbark Warmiński ning suurim linn Olsztyn.

Warmia on tänapäeval osa Warmia-Masuuria vojevoodkonnast. Ajaloolise piirkonna pindala on ligi 4500 km² ning seal elab praegu umbes 350 000 inimest. Tähtsamad vaatamisväärsused on Fromborki Katedraalimägi, Olsztyni ja Lidzbarki piiskopilinnused, Reszeli vanalinn ja Gietrzwałdi pühakoda, kus on olnud neitsi Maarja ilmumisi. Geograafiliselt on Warmias hulganisti järvi, see asub Łyna jõe ülemjooksul ja Pasłęka paremkaldal. Loodes piirneb Warnia Wisła lahega. Piirkonnas on palju arhitektuurimälestisi nii gooti, historitsistlikus, renessanss-, barokk-, uusklassitsistlikus kui juugendstiilis.

Warmia on osa ajaloolisest Preisimaast, kus elasid preislased ning hiljem peamiselt sakslased ja poolakad. Warmial on ajalooliselt olnud tugevad sidemed naaberpiirkonna Masuuriaga, kuid jäi katoliiklikuks ja kuulus aastatel 1454–1772 otse Poolale. Masuuria oli Poola osa Saksa ordu ja Preisimaa Hertsogiriigi läänena ja muutus suures osas luterlikuks. Warmias on olnud aegade jooksul võimul mitmed rahvad ja riigid, mh preislased, Saksa ordu, Poola Kuningriik ja Preisi Kuningriik. Piirkond on ajalooliselt tihedalt seotud olnud Warmia peapiiskopkonnaga (varem Ermlandi piiskopkond). Rahvaetümoloogia järgi on Warmia nimi tulnud Preisi juhi Warmo nimest ning saksakeelne Ermland tema naise Erma nimest.


La Serena

La Serena ([la seˈɾena]) on linn Põhja-Tšiilis, Coquimbo piirkonna pealinn. Linn asutati 1544. aastal ja see on vanuselt teine linn Tšiilis pealinna Santiago järel.

2012. aastal oli linnas ligikaudu 200 000 elanikku. See on üks Tšiili kiiremini arenevaid piirkondi. La Serena on tuntud turismisihtpunkt nii Tšiili kui ka Argentina elanikele, eriti suvel rannahooajal. Linnas asub La Serena ülikooli peakompleks ja La Serena katedraal on La Serena peapiiskopkonna keskus.


Universaalteenus

Universaalteenus on Eesti riigi loodud võimalus eraklienditele osta järgneval neljal aastal elektrit börsivälise hinnaga.


Kulmimaa

Mitte segi ajada Chełmi maaga.

Kulmimaa (poola keeles ziemia chełmińska, saksa keeles Culmer Land või Kulmerland, preisi keeles Kulma, leedu keeles Kulmo žemė) on osa Pomereelia ajaloolisest piirkonnast Kesk-Poola põhjaosas.

Kulmimaa on saanud nime Kulmi linnast (poola keeles Chełmno). Piirkonna suurimad linnad on Toruń ja Grudziądz.

Kulmimaa asub Wisła paremkaldal ning piirneb lõunas Drwęca suudmega, põhjas Osa külaga ja idas Lubawa linnaga.

Kulmimaad võib olenevalt perioodist ja definitsioonist pidada kas Masoovia, Pomereelia või Preisimaa osaks. Tänapäeval loetakse Kulmimaad Poolas Pomereelia osaks, kuna viimastel sajanditel on tekkinud tihedad sidemed Gdański Pomereeliaga. Lisaks on sidemed ka Kujawy piirkonnaga ning need moodustavad Kujawy-Pomorze vojevoodkonna, kuigi osa Kulmimaast asub Warmia-Masuuria vojevoodkonnas. Algselt oli Kulmimaa Masoovia läänepoolseim ala, eriti oli nii pärast riigi killustumist. Saksamaal peetakse Kulmimaad osaks Preisimaast, kuigi seal ei elanud mitte preislased, vaid slaavi lehhiidid, kes sulandusid Poola riiki.


Schneealpe

Schneealpe või Schneealm on lubjakivimassiiv Põhja-Lubjakivialpides Steiermargi-Alam-Austria piiril. Selle kõrgeim punkt on Windberg (1903 m üle merepinna). Teised tipud on Ameisbühel (ka Amaißbichl, 1828 m, idas, Steiermargi-Alam-Austria piiril), Schönhaltereck (1860 m, Windbergist läänes) ja Donnerwand (1799 m, loodes).

Selle oruasulad on Hinternaßwald kirdes, Altenberg an der Rax idas, Kapellen ja Neuberg an der Mürz lõunas, Mürzsteg ja Frein an der Mürz läänes. Schneealpest põhja pool asuvad metsaga kaetud mäed ja künkad on asustamata.

Schneealpenhaus ja mitu alpiniiduhütti asuvad kõrgplatool kõrgusel u 1780 m. Platoo läänepoolsel perimeetril Hinteralmil on veel üks Alpiklubi hütt Hinteralmhaus. Põhjapiirkonnas on Kalte Mürzi lähteala. Schneealpe piirkond kuulub koos Raxi ja Schneebergiga Esimese Viini mägiallika torujuhtme (I. Wiener Hochquellenwasserleitung) valglasse. Joogivesi juhitakse Schneealpe tunneli kaudu, mille Viini linn aastatel 1965–1968 ehitas, Hinternaßwaldi.


Saksa tolliliit

Saksa tolliliit (saksa keeles Zollverein) oli majandusliit, mille Saksa Liidu liikmesriigid sõlmisid, et hallata enda alade tollimakse ja majanduspoliitikat. Liidu loomises lepiti kokku 1833. aasta Tolliliidu lepingutega ning ametlikult sai see alguse 1. jaanuaril 1834. Saksa tolliliidu eelkäijaid arendati juba 1818. aastast, kuna Saksa riigid lõid juba siis omavahelisi tolliliite. Aastaks 1866 kuulus suurem osa Saksa liikmesriike tolliliitu. Saksa tolliliit ei olnud aastatel 1815–1866 eksisteerinud Saksa Liidu osa.

Saksa tolliliit on ajaloo esimene täiemahuline iseseisvate riikide majandusliit, mille loomisel ei tekkinud ka poliitilist liitu ega föderatsiooni.

Saksa tolliliidu põhiline tõukejõud oli Preisi Kuningriik. Austria Keisririik ei kuulunud Saksa tolliliitu protektsionistliku majanduspoliitiku tõttu. Lisaks ei tahtnud austerlased tekitada eraldi Austria, Ungari ning Galiitsia ja Lodomeeria majanduspiirkondi ja sellele oli vastu Klemens Wenzel Lothar von Metternich. Kui aastal 1867 moodustati Põhja-Saksa Liit, oli Saksa tolliliidu liikmesriikide pindala kokku ligi 425 000 km² ning liit oli sõlminud lepinguid ka mitte-Saksa riikidega, nagu Rootsi-Norra. Kuigi Saksa Keisririigi rajamisega aastal 1871 läks tolliliit uue keisririigi haldusalasse, ei kuulunud kõik Saksa Keisririigi liiduriigid tolliliitu (nt mitte Hamburgi vabalinn). Samas ei olnud Luksemburg Saksamaa osa, kuid kuulus aastani 1919 tolliliitu.


Sinimajandus

Sinimajandus on merede majandamisega tegelev valdkond.

Enamasti kasutatakse seda oskusõna merede jätkusuutliku majandamise puhul või sellega seoses.


Berend von Rehbinder

Berend von Rehbinder (ka Bernhard, ?–1726) oli Rootsi ohvitser ja ooberst, kes osales Põhjasõjas.


Hochkar

Hochkar (1808 m) on Viinist 150 km kaugusel asuv mägi ja suusapiirkond. Asudes väikese kuurordi Göstling an der Ybbsi lähedal Steiermargi ja Alam-Austria piiril, on see populaarne suusatajate seas, kes soovivad üheks päevaks Viinist lahkuda, olles umbes kahetunnise autosõidu kaugusel.


Scheiblingstein (Haller Mauern)

Scheiblingstein on mägi Austrias Steiermargis, 2197 m kõrge. See on Haller Mauerni osa.


Heinrich Christoph Treiden

Heinrich Christoph Treiden (ka lihtsalt Christoph von Treiden; ?-1610.) oli Rootsi ja Eestimaa maaomanik ning mõisnik. Eestimaa Rüütelkonna peamees 1600-1605.


Kahhovka paisu purustamine

6. juunil 2023 purustati Kahhovka hüdroelektrijaama veega varustanud Kahhovka veehoidla 30 meetri kõrguse ja 3273 meetri pikkuse Kahhovka paisu keskosa, mis tõi kaasa ulatusliku üleujutuse. Dnepri jõel asuv pais oli Vene-Ukraina sõja algul langenud Venemaa relvajõudude kontrolli alla.

Nii Ukraina kui ka Vene allikad teatasid 6. juuni öösel vahemikus 02.00–02.30 hüdroelektrijaama juurest kostvatest plahvatustest. The New York Timesile arvamust avaldanud insenerid ja lõhkeainete eksperdid pidasid paisu purunemise kõige tõenäolisemaks põhjuseks selle seestpoolt õhkimist.

Institute for the Study of War on paisu õhkijaks nimetanud Vene relvajõude, viidates tõendusmaterjalile, venelaste retoorikale ja Vene poole jaoks kaasnevatele kasuteguritele. Harkivi oblastis lasid vene okupandid taganedes õhku Oskili veehoidla paisu lüüsid. 85 km pikk ja kuni 4 km lai veehoidla jooksis tühjaks. Euroopa liidrite kohtumisel 20. oktoobril 2022 hoiatas Ukraina president Zelenskõi videolingi vahendusel, et Venemaa valmistab ette "vale lipu" operatsiooni Kahhovka veehoidla paisu õhkimiseks. Ta kutsus üles looma elektrijaamas rahvusvahelist vaatlusmissiooni, öeldes, et Ukrainal on teavet, et Vene terroristid mineerisid Kahhovka hüdroelektrijaama paisu ja agregaate. The Institute for the Study of War sama nädala aruandes öeldi: näib, et Vene väed valmistavad ette pinnast, et korraldada Kahhovka elektrijaama paisule "vale lipuga" rünnak.

Ukraina Julgeolekuteenistuse kinnitusel on nende valduses helisalvestised, mis kinnitavad Venemaa osalust paisu purustamises.

Ukrhidroenergo tegevjuhi sõnul võib hüdroelektrijaama taastamisele kuluda kuni miljard dollarit ning taastamine kestab vähemalt 5 aastat. Ukraina Keskkonnaminister Ruslan Striletsi sõnul kulub tammi taastamisele 1,2 miljardit eurot.


Helmī Stalte

Helmī Stalte (7. august 1949 – 6. juuni 2023) oli liivi rahvaluuleteadlane, koorijuht ja rahvamuusik.

Ta oli 1989. aastal üks peamisi Liivi Liidu (Līvōd Īt) taastajaid ja hiljem selle juhatuse liige. Ta oli koos abikaasa Dainisega folklooriansambli Skandinieki asutaja ja juht. Nende juhtimisel tähistati ka esimest korda 1989. aasta augustis ka esimest korda Irēl (Mazirbes) liivi rahvuspüha.

Stalte oli hariduselt muusikaõpetaja ja kooridirigent. Ta on olnud Riia linnavalitsuse kultuuriosakonna juhataja ja töötanud Läti etnograafilise vabaõhumuuseumi rahvaluulespetsialistina. Ta on olnud kahel korral, aastatel 2001–2009 linnavolikogu liige Isamaale ja Vabadusele/LNNK nimekirjas.


Väike-Saksamaa

Väike-Saksamaa (saksa keeles Kleindeutschland; ka Väike-Saksa lahendus, Kleindeutsche Lösung) on termin, mida kasutati viitamaks plaanile jätta mitmerahvuseline Habsburgide Austria Saksamaa ühendamisel Saksa riigist välja. See oli üks variantidest, kuidas lahendada n-ö Saksa küsimus ning sellele vastandus Suur-Saksamaa lahendus.

Üheksateistkümnendal sajandil kuulus osa Austria Keisririigist Saksa Liidu koosseisu. Revolutsioonilistel aastatel 1848–1850 hakati kaaluma võimalust võtta Austria kas tervikuna või osaliselt tulevase Saksa riigi koosseisu. Aastatel 1866–1871 sai Väike-Saksamaa lahendus reaalsuseks, kuna Preisi Kuningriigi eestvedamisel loodi ilma Austriata Põhja-Saksa Liit. Pärast seda kadus mõiste "Väike-Saksamaa" kasutusest, kuna Väike-Saksa lahendusest saigi Saksamaa.

Mõiste "Suur-Saksamaa" jäi kasutusse nende seas, kes soovisid endiselt Austriat või vähemalt selle saksakeelseid osi Saksamaaga liita. See muutus poliitiliselt relevantseks pärast esimest maailmasõda ning uuesti aastatel 1938–1945. Kui Saksamaa oli külma sõja ajal jagatud, oli Ühend-Saksamaa mõiste Gesamtdeutschland.


Aalo Põvvat

Aalo Põvvat (17. juuli 1932 – 7. juuni 2023) oli eesti maletaja.

Ta oli Malle Salupere õde. Tema abikaasa oli veemotosportlane Nikolai Põvvat (1935–1997).


Entente cordiale

Entente cordiale (prantsuse keelest Südamlik leping) oli 8. aprillil 1904 Suurbritannia ja Prantsusmaa vahel sõlmitud rahvusvaheliste lepingute pakett, millega paranesid Prantsusmaa-Suurbritannia suhted märkimisväärselt. De jure reguleeriti lepinguga ebaolulisemaid asjaolusid, nagu kalapüük ja kolooniate piirid. Egiptus läks Suurbritannia ja Maroko Prantsusmaa mõjusfääri. Entente ei olnud ametlik liit, ei hõlmanud lähedast koostööd ega olnud suunatud Saksamaa vastu. Sellest hoolimata pani see aluse Prantsusmaa-Suurbritannia pikaajalisele koostööle ning tugevale suhtele Saksamaa agressiooni ohus. Entente cordiale ei olnud esimese maailmasõja alguses 1914. aastal sõlmitud sõjaline liit Antant.

Entente cordialei põhiline koloniaalkokkulepe oli, et Egiptus kuulub täielikult Briti ning Maroko Prantsuse mõjusfääri. Lisaklausel oli, et Prantsusmaa austab Marokos mõistlikul määral Hispaania huve. Peale selle loovutas Suurbritannia Prantsusmaale Prantsuse Guinea lähedal asuvad Îles de Losi saared, Nigeeria piir pandi paika Prantsusmaa kasuks ning Prantsusmaa sai endale Gambia jõe ülemjooksu oru. Prantsusmaa loobus omalt poolt ainuõigusest kalastada Newfoundlandi lähedal. Mõjusfäärid pandi paika ka Siiamis (Tais), mida küll lõpuks ei koloniseeritud. Idapoolsed, Prantsuse Indohiinaga piirnevad alad pidid saama Prantsusmaale ning läänepoolsed, Briti Birmaga piirnevad alad Suurbritanniale. Kolonistide vastuolusid leevendati ka Uus-Hebriididel.

Suures plaanis oli Entente cordiale lõpp pea tuhat aastat kestnud Inglise-Prantsuse sõdadele ning Napoleoni sõdade lõpust (1815) kestnud modus vivendi sai paberile kirja. Entente cordiale oli Prantsuse välisministri Théophile Delcassé'i (1898–1905) poliitika kulminatsioon. Delcassé uskus, et liit brittidega annaks Prantsusmaale Lääne-Euroopas julgeolekutagatise Saksamaa liidulepingute vastu (nt 1882. aasta Kolmikliit). Lepingu läbirääkimiste taga olid Prantsuse suursaadik Londonis Paul Cambon ja Suurbritannia välisminister Henry Petty-Fitzmaurice. Entente cordialeiga lõpetasid mõlemad osapooled iseendale tekitatud isolatsiooniperioodi. Enne seda ei olnud Suurbritannial peale liidu Jaapaniga ühtegi tugevat liitlast ning Prantsusmaal oli ainult Prantsuse-Vene liit. Peale selle oli Entente cordiale ohuks Saksamaale, kelle välispoliitika oli osaliselt toetunud Briti-Prantsuse suhete jahedusele. Sakslased proovisid liitu 1905. aastal Marokos nõrgestada (esimene Maroko kriis), kuid Briti-Prantsuse suhted vaid tugevnesid sellega ning algasid ka sõjalised läbirääkimised Briti ja Prantsuse peastaapide vahel. Kahe riigi sõbralikud suhted said uuesti kinnitust 1906. aasta Algericase konverentsil ja 1911. aastal teise Maroko kriisiga.


Kagu-Aafrika

Kagu-Aafrika on piirkond Ida-Aafrika ja Lõuna-Aafrika vahel. Mandril asuvad Kagu-Aafrikas kas tervenisti või osaliselt Botswana, Keenia, Lesotho, Lõuna-Aafrika Vabariik, Malawi, Mosambiik, Namiibia, Sambia, Svaasimaa, Zimbabwe, Tansaania ja Uganda. Lisaks saareriigid Komoorid, Madagaskar, Mauritius ja Seišellid.


Aafrika koloniseerimine

Aafrika koloniseerimine sai, olenevalt kolonisatsiooni definitsioonist, alguse kas vana-, kesk- või uusajal.

Aafrikasse asutasid oma kolooniad nii vanad kreeklased, roomlased kui araablased, aga olenevalt definitsioonist ka malaid. Mõned nendest kolooniatest pidasid vastu sadu aastaid. Tänapäeval peetakse Aafrika koloniseerimisest rääkides silmas peamiselt eurooplaste uusimperialismi ja Aafrika jagamist (1884–1914) ning teisele maailmasõjale järgnenud järkjärgulist dekolonisatsiooni. Uusaegse Aafrika koloniseerimisega olid seotud peamiselt Suurbritannia, Prantsusmaa, Saksamaa, Portugal, Hispaania ja Itaalia. Peaaegu kõikides Aafrika riikides on tänapäeval ametlikuks keeleks mõne lähiminevikus maad koloniseerinud riigi keel, kuid enamik inimestest räägib kohalikus keeles.


Põletada pärast lugemist

"Põletada pärast lugemist" (inglise keeles "Burn After Reading") on 2008. aasta spiooni- ja komöödiafilm, mille režissöörid, stsenaristid, monteerijad ja produtsendid olid Joel ja Ethan Coen.

Film esilinastus 27. augustil 2008 Veneetsia filmifestivalil.

Kriitikud hindasid filmi üldiselt positiivselt. Rotten Tomatoes andis 250 arvustuse pealt filmile 78%-lise heakskiidu ja keskmiseks hindeks 6,90/10. Film nomineeriti muu hulgas Kuldgloobusele ja BAFTA filmiauhindadele.